hotchpotch/miracl-hf-unified huggingface dataset:
আব্দুস সালাম মুর্শেদী
আব্দুস সালাম মুর্শেদী বাংলাদেশের সাবেক জাতীয় দলের ফুটবল খেলোয়াড় এবং উদ্যোক্তা। তিনি এনভয় গ্রুপের ব্যবস্থাপনা পরিচালক, বাংলাদেশ ফুটবল ফেডারেশনের (বাফুফে) জৈষ্ঠ্য সহ-সভাপতি, বাংলাদেশে এক্সপোর্টার্স অ্যাসোসিয়েশনের (ইএবি) সভাপতি এবং বাংলাদেশ তৈরি পোশাক প্রস্তুত ও রফতানিকারক সমিতির (বিজিএমইএ) সাবেক সভাপতি। তিনি বাংলাদেশ সরকারের কর্তৃক ২০১৪ সালে বাণিজ্যিক ভাবে গুরুত্বপূর্ণ (সিআইপি) হিসেবে নির্বাচিত হন। তিনি ২০১৮ সালে খুলনা-৪ আসনের উপনির্বাচনে আওয়ামী লীগের প্রার্থী হিসেবে বিনা প্রতিদ্বন্দ্বিতায় নির্বাচিত হন।
সালাম মুর্শেদীর জন্ম খুলনা জেলায় রূপসা উপজেলার নৈহাটী গ্রামে। তাঁর বাবার নাম মো. ইসরাইল ও মায়ের নাম মোসা. রিজিয়া খাতুন। চার ভাই দুই বোনের মধ্যে একমাত্র তিনিই ফুটবলার।
ব্যবসায়ী সালাম মুর্শেদী এনভয় গ্রুপের ব্যবস্থাপনা পরিচালক। এছাড়া তিনি বেসরকারি ব্যাংক প্রিমিয়ার ব্যাংকের পরিচালক। ১৯৮৪ সালে এনভয় গার্মেন্টসের যাত্রা শুরু হয়। পরবর্তীতে তিনি আরো ১৫টি তৈরি পোশাক প্রস্তুতকারী প্রতিষ্ঠান তৈরি করেন। তিনি বর্তমানে বাংলাদেশে এক্সপোর্টার্স অ্যাসোসিয়েশনের (ইএবি) সভাপতি, বাংলাদেশ ফুটবল ফেডারেশনের (বাফুফে) জৈষ্ঠ্য সহ-সভাপতি, বাংলাদেশ ইউনিভার্সিটি অব ফ্যাশন অ্যান্ড টেকনোলজির (বিইউএফটি) পরিচালনা পর্ষদ সদস্য এবং প্রিমিয়ার ব্যাংকের পরিচালক। এর আগে তিনি বাংলাদেশ পোশাক প্রস্তুতকারক ও রপ্তানিকারক সমিতির (বিজিএমইএ) সভাপতি ও বাংলাদেশ মোহামেডান স্পোটিং ক্লাবের পরিচালক হিসেবে দায়িত্ব পালন করেন। ১৯৮৪ সালে ব্যবসায় যুক্ত হন তিনি। বিজেএমসিতে খেলার সময় প্লাটিনাম জুট মিলের সুপারভাইজার হিসেবে চাকুরি শুরু করে পরে খুলনা মুসলিম ক্লাবে না খেলে প্লাটিনাম জুট মিলের হয়ে খেলেন মুর্শেদী। চাকরির সুবাদে প্লাটিনাম জুট মিলের পরিবেশ দেখে সে রকম একটা ইন্ডাস্ট্রির স্বপ্ন দেখেছিলেন। মোহামেডান ক্লাবে খেলার সুবাদে কুতুব উদ্দিন আহমেদেরে সঙ্গে পরিচয় ছিল। তারপর কুতুব উদ্দিন আহমেদের সাথে মিলে ১৯৮৪ সাল থেকে এনভয় গ্রুপের শুরু করেন।
খুলনায় ফুটবলে হাতেখড়ি। ফুটবলের পাশাপাশি ১০০ মিটার স্প্রিন্টে অংশ নিয়ে জেলা পর্যায়েও চ্যাম্পিয়ন হয়েছিলেন তিনি। ১৯৭৪ সালে ইয়ং মুসলিম ক্লাবে ফুটবল খেলেছেন। তারপর মুসলিম ক্লাবের (এখনকার খুলনা মোহামেডান) হয়ে স্থানীয় লিগ খেলার পাশাপাশি জেলা দলেও খেলেছেন সালাম মুর্শেদী। ’৭০-এর দশকে খুলনার ইয়ং বয়েজ ক্লাবের হয়ে খেলার মাধ্যমে ফুটবলে তাঁর যাত্রা শুরু। সত্তরের দশকের শেষ ভাগে তিনি খুলনা থেকে ঢাকায় আসেন। সে সময় আজাদ স্পোর্টিং ক্লাবের হয়ে ঢাকা সিনিয়র ডিভিশন ফুটবল লীগে খেলা শুরু করেন। পরে মোহামেডানের হয়ে জাতীয় ফুটবল লীগের এক মৌসুমে সর্বোচ্চ ২৭ গোল করেন তিনি। ১৯৮২ সালের সর্বোচ্চ গোলের সেই রেকর্ডটি এখনও আছে। সে বছর মোহামেডান ঢাকার সব ট্রফি জিতেছে। ওই বছর ভারতের দুর্গাপুরে আশীষ-জব্বার স্মৃতি টুর্নামেন্ট জেতে মোহামেডান, সেখানে ১০ গোল করেছিলেন মুর্শেদী।
ব্যবসার পাশাপাশি শারীরিক ভাবে অক্ষমদের জন্য পিজিক্যালী চ্যালেঞ্জড ডেভলপমেন্ট ফাউন্ডেশন নামের একটি প্রতিষ্ঠানের সঙ্গে জড়িত আছেন সালাম মুর্শেদী। এ ফাউন্ডেশনের মাধ্যমে স্থানীয় ভাবে বিভিন্ন সহায়তা, খেলাধুলায় সহায়তা এবং ফুটবলের উন্নয়নের নানা ধরনের কাজ করে থাকেন তিনি।
সালাম মুর্শেদীর স্ত্রী শারমিন সালাম। এ দম্পতির দুই ছেলে ও এক মেয়ে।
শনিবার
শনিবার () সপ্তাহের একটি দিন, যা শুক্রবারের পরে এবং রবিবারের আগে আসে। বাংলাদেশের প্রচলিত পদ্ধতি অনুসারে এটি সপ্তাহের প্রথম দিন। পাশ্চাত্যের বেশির ভাগ দেশে শনিবারকে সাপ্তাহিক ছুটির দিন হিসাবে ধরা হয়।
আন্তর্জাতিক মানদন্ড আইএসও ৮৬০১ অনুযায়ী শনিবার সপ্তাহের ৬ষ্ঠ দিন। তিনটি ইব্রাহিমীয় ধর্মে (ইসলাম, ইহুদী ধর্ম ও খ্রিস্ট ধর্ম) শনিবার সপ্তাহের সপ্তম দিন। ফলে অনেকে আইএসও ৮৬০১ মানদন্ড মানতে নারাজ এবং শনিবার সপ্তাহের সপ্তম দিন হিসেবে মানতে শুরু করেন।
জ্যোতির্বিদ্যায়, শনিবার শনি গ্রহের সাথে সম্পর্কিত এবং তা মকর রাশি ও কুম্ভ রাশির প্রতীক।
জীব দ্যুতি
জীব দেহ হতে স্বতঃস্ফূর্তভাবে আলো নিঃসৃত হওয়ার ঘটনাকে বায়োলুমিনিসেন্স (bioluminescence) বা জীব দ্যুতি বলে। স্থলজ ও জলজ উভয় প্রকার প্রাণীতে এই রকমের দ্যুতি বা আলো দেখা যায়। যেমনঃ জোনাকি পোকা। বিজ্ঞানীদের মতে এই সকল প্রাণীদের দেহে দু'ধরনের রাসায়নিক পদার্থ লুসিফেরিন ও লুসিফারেজ থাকে যা অক্সিজেনের উপস্থিতিতে বিক্রিয়া করে আলো উৎপন্ন করে।
ইগলু
ইগলু চিরতুষার দেশের বাসিন্দা এস্কিমোদের বাসস্থান হিসেবে পরিচিত। ইগলু বরফ কেটে তৈরি করা হয়। এটি দেখতে অনেকটা গম্বুজের মতো। ইগলু তৈরি করার সময় ভিতর থেকে তৈরি করা হয়। প্রথমে এর দরজা থাকে না তবে ইগলু তৈরি করা শেষ হয়ে গেলে নির্মাণকারি নিচের দিকে একটা দরজা কেটে বের হয়ে আসে যা পরবর্তীতে ভিতরে যাতায়াতের জন্য ব্যবহৃত হয়।
জুম চাষ
জুম চাষ পাহাড়ি এলাকায় প্রচলিত এক ধরনের কৃষিপদ্ধতি। "জুম চাষ" বিশেষ শব্দে "ঝুম চাষ" নামেও পরিচিত। "ঝুম চাষ" এক ধরনের স্থানান্তরিত কৃষিপদ্ধতি। এটি মূলত: জঙ্গল কেটে পুড়িয়ে চাষ করা হয়, আবার সেই স্থানে জমির উর্বরতা কমে গেলে পূর্বের স্থান হতে কৃষি জমি স্থানান্তরিত করে অন্যত্র আবার কৃষি জমি গড়ে ওঠে। পাহাড়ের গায়ে ঢালু এলাকায় এই চাষ করা হয়। এই পদ্ধতির চাষে বছরের বিভিন্ন সময় বিভিন্ন ফসল উৎপাদন করা সম্ভব হয়।
জুম চাষ পার্বত্য অঞ্চলের ক্ষুদ্র-নৃগোষ্ঠীদের জীবন জীবিকার প্রধান অবলম্বন।
বর্তমানে প্রতি বছর প্রায় ২০০০০ হেক্টর ভূমি এ পদ্ধতিতে চাষাবাদ করা হয়।
"ঝুম চাষ" ভারতে পোড়ু, বীরা, পোনম, প্রভৃতি নামেও পরিচিত।
চাকমা সমাজে জুম চাষ বেশ জনপ্রিয়।
মূলত কিছু (৩-৫) বছর পাহাড়ের গায়ে, কিছু স্থানে চাষ করে সেই স্থানকে উর্বরতা বৃদ্ধি করার জন্য রেখে দিয়ে, আবার পাহাড়ের অন্য স্থানে গিয়ে জঙ্গল পরিষ্কার করে চাষাবাদ করাই হলো জুম চাষ।
শাহনাজ রহমতুল্লাহ
শাহনাজ রহমতুল্লাহ (জন্ম: ১৯৫২) একজন প্রখ্যাত বাংলাদেশী সংগীত শিল্পী। তার গাওয়া দেশাত্মবোধক গান আজো জনপ্রিয়। উল্লেখযোগ্য গানসমূহঃ "এক নদী রক্ত পেরিয়ে", "একবার যেতে দে না আমার ছোট্ট সোনার গাঁয়ে", "একতারা তুই দেশের কথা বলরে‌ এবার বল্", "প্রথম বাংলাদেশ আমার শেষ বাংলাদেশ", "আমায় যদি প্রশ্ন করে", "যে ছিল দৃষ্টির সীমানায়"।
প্রথমোক্ত তিনটি গান একটি বিবিসি জরিপে সর্বকালের সেরা কুড়িটি বাংলা গানের তালিকায় অন্তর্ভুক্তি পায়। এছাড়া আরেকটি গানের অন্যতম শিল্পীও তিনি। গাজী মাজহারুল আনোয়ারের লেখা আনোয়ার পারভেজের সুরে জয় বাংলা বাংলার জয়। এটা ধরলে তিনি ২০টির মধ্যে ৪টি গানের সাথে যুক্ত।
পাকিস্তান আমলে রেডিওতে তার নাম বলা হতো শাহনাজ বেগম। মাত্র ১১ বছর বয়সে রেডিও এবং চলচ্চিত্রের গানে তাঁর যাত্রা শুরু হয় ১৯৬৩ সালে। ১৯৬৪ সালে টিভিতে প্রথম গান করেন। সে হিসাবে সঙ্গীত শিল্পী হিসাবে তাঁর পঞ্চাশ বছর পূর্ণ হয় ২০১৪ তে। শাহনাজের বড়ো ভাই সুরকার আনোয়ার পারভেজ ছিলেন গীতিকার গাজী মাজহারুল আনোয়ারের বন্ধু। (শাহনাজের আরেক ভাই জাফর ইকবাল ছিলেন জনপ্রিয় নায়ক ও গায়ক) সে সুবাদে শাহনাজদের বাসায় যেতেন। ফলে শাহনাজের অনেক গান গাজীর লেখা আর আনোয়ার পারভেজের সুরে।আনোয়ার পারভেজ ছাড়াও আলাউদ্দিন আলী, খান আতা প্রমুখের সুরে গান গেয়েছেন শাহনাজ। পাকিস্তানে থাকার সুবাদে করাচী টিভিসহ উর্দু ছবিতেও গান করেছেন। গান শিখেছেন গজল সম্রাট মেহেদী হাসানের কাছে।
কামরুল হাসান
কামরুল হাসান (২ ডিসেম্বর ১৯২১ - ২ ফেব্রুয়ারি ১৯৮৮) প্রখ্যাত বাংলাদেশী চিত্রশিল্পী। তিনি ড্রইং-এ দক্ষতা অর্জন করে বিশ্বব্যাপী সুনাম কুড়িয়েছিলেন। কামরুল হাসানকে সবাই শিল্পী বললেও তিনি নিজে 'পটুয়া' নামে পরিচিত হতে পছন্দ করতেন। স্বাধীনতা যুদ্ধকালীন সময়ে জেনারেল ইয়াহিয়ার মুখের ছবি দিয়ে আঁকা 'এই জানোয়ারদের হত্যা করতে হবে' পোস্টারটি খুব বিখ্যাত।
কামরুল হাসান কলকাতায় তিনজিলা গোরস্তান রোডে জন্মগ্রহণ করেছিলেন। তাঁর পৈতৃক নিবাস নারেঙ্গ গ্রাম, বর্ধমান, পশ্চিমবঙ্গ। তাঁর বাবা মুহাম্মদ হাসিম ছিলেন একটি স্থানীয় কবরস্থানের তত্ত্বাবধায়ক।
কামরুল হাসান কলকাতা মডেল এমই স্কুলে, কলকাতা মাদরাসা এবং পরবর্তীকালে কলকাতা ইন্সটিটিউট অফ আর্টসে অধ্যয়ন করেছিলেন। তিনি ১৯৪৭ সালে ফাইন আর্টসে পাস করেন। হাসান ভৌত অনুশীলনে খুব কৌতূহলী ছিলেন এবং একটি ভৌত অনুশীলন প্রতিযোগিতায় ১৯৪৫ সালে বেঙ্গল চ্যাম্পিয়ন হন। পাকিস্তান আন্দোলনের সময় সমসমায়িক অনেক মুসলিম যুবকের মতোই তিনি এ আন্দোলনে যোগ দিয়েছিলেন। পাকিস্তান প্রতিষ্ঠার পরে তিনি কলকাতা ছেড়ে ঢাকায় আগমন করেন।
ভারত বিভাগের পরে, কামরুল হাসান ঢাকাতে আসেন, যা ছিল সদ্যস্থাপিত পূর্ব পাকিস্তানের রাজধানী। ১৯৪৮ সালে জয়নুল আবেদীনের সঙ্গে একত্রে তিনি গভর্নমেন্ট ইন্সটিটিউট অফ ফাইন আর্টস (বর্তমানে, ফ‍্যাকাল্টি অফ ফাইন আর্টস) প্রতিষ্ঠা করেছিলেন। রাজনৈতিকভাবে প্রগতিপন্থী হাসান অনেক রাজনৈতিক আন্দোলনে যুক্ত ছিলেন যা স্বাধীন বাংলাদেশ গড়তে গুরুত্বপূর্ণ ভূমিকা পালন করে। তিনি ১৯৬৯ সালে আইয়ুব খানের বিরুদ্ধে অসহযোগ আন্দোলনে অংশ নেন। মুক্তিযুদ্ধ চলাকালীন সময়ে বাংলাদেশ সরকারের তথ্য ও রেডিও- এর কলা বিভাগের পরিচালক হিসেবে তিনি দায়িত্ব পালন করেছেন। কামরুল হাসান ১৯৭২ সালে তৎকালীন বাংলাদেশ সরকারের অনুরোধে শিবনারায়ণ দাশ কর্তৃক ডিজাইনকৃত জাতীয় পতাকার বর্তমান রূপ দেন।
জীবিকাসূত্রে তিনি ১৯৪৮ থেকে ১৯৬০ খ্রিস্টাব্দ পর্যন্ত ঢাকা চারুকলা ইনস্টিটিউটে শিক্ষকতা করেন এবং ১৯৬০ থেকে ১৯৭৮ খ্রিস্টাব্দ পর্যন্ত বাংলাদেশ ক্ষুদ্র ও কুটির শিল্প কর্পোরেশন নকশা কেন্দ্রের পরিচালক হিসাবে দায়িত্ব পালন করেন। এছাড়া ১৯৭১ খ্রিস্টাব্দে মুক্তিযুদ্ধকালীন প্রবাসী বাংলাদেশ সরকারের তথ্য ও প্রচার বিভাগের শিল্প বিভাগের প্রধান হিসাবে দায়িত্ব পালন করেছিলেন।
দেশে-বিদেশে তিনি বহু একক এবং যৌথ চিত্র প্রদর্শনীতে অংশগ্রহণ করেছিলেন। একক প্রদর্শনীগুলৈা হলো : ১৯৫৪ এবং ১৯৫৫ ঢাকা; ১৯৫৭ রেঙ্গুন, মিয়ানমার; ১৯৬৯ পাকিস্তান; ১৯৭৫ ঢাকা; ১৯৭৯ লন্ডন; ১৯৯১ ঢাকা। উল্লেখযোগ্য যৌথ প্রদর্শনীসমূহ হলো : ১৯৫৪ থেকে ১৯৬৯ ঢাকা, করাচি, লাহোর এবং রাওয়ালপিন্ডি; ১৯৭৫-৮৮ বাংলাদেশে ৬টি জাতীয় চারুকলা প্রদর্শনী; ১৯৭৮ জিডিআর; ১৯৮০ ফুকুওকা, জাপান; ১৯৮১ হংকং; ১৯৮৫ মালয়েশিয়া; ১৯৮৭ ভারত; ১৯৮১, ১৯৮৩ ও ১৯৮৬ দ্বি-বার্ষিক এশীয় চারুকলা প্রদর্শনী, বাংলাদেশ।
কামরুল হাসান জাতীয় কবিতা উৎসবে সভাপতি হিসেবে উপস্থিত থাকাকালীন সময়ে 'দেশ আজ বিশ্ব বেহায়ার খপ্পরে' স্কেচটির অঙ্কন কার্য সমাপ্ত করার কয়েক মিনিট পরে হৃদযন্ত্রের ক্রিয়া বন্ধ হয়ে ২ ফেব্রুয়ারি ১৯৮৮ তারিখে মারা যান। তাঁকে ঢাকা বিশ্ববিদ্যালয়ের কেন্দ্রীয় মসজিদ সংলগ্ন গোরস্থানে সমাহিত করা হয়।
শিল্পচর্চায় অসাধারণ অবদানের জন্য ১৯৭৯ সালে দেশের “সর্বোচ্চ বেসামরিক পুরস্কার” হিসাবে পরিচিত “স্বাধীনতা পুরস্কার” প্রদান করা হয় তাকে। এছাড়াও তিনি প্রেসিডেন্ট'স গোল্ড মেডাল (১৯৬৫), বাংলাদেশ চারু শিল্পী সংসদ সম্মাননা (১৯৮৪) ও বাংলা একাডেমির ফেলো (১৯৮৫) সম্মাননা পেয়েছেন।
গি ফোর্জে
গি ফোর্জে () (জন্ম জানুয়ারি ৪, ১৯৬৫) আশির দশক ও নব্বইয়ের দশকের একজন কৃতি ফরাসি টেনিস খেলোয়াড়। তিনি ১৯৯১ ও ১৯৯৬ সালে ডেভিস কাপ বিজয়ী ফরাসি টেনিস দলের দলনেতা ছিলেন।
কায়সার হামিদ
কায়সার হামিদ বাংলাদেশের একজন কৃতি ফুটবলার। তিনি মোহামেডান স্পোর্টিং-এর হয়ে আশির দশক ও নব্বইয়ের দশকে খেলতেন। সে আমলের সেরা সেন্ট্রাল ডিফেন্ডার-দের অন্যতম। দীর্ঘদিন মোহামেডান দলের দলনেতা ছিলেন। বাংলাদেশের জাতীয় দলেও অনেকদিন খেলেছেন। প্রখ্যাত দাবাড়ু রানী হামিদ কায়সারের মা।
আশরাফুদ্দিন চুন্নু
আশরাফুদ্দিন চুন্নু বাংলাদেশের একজন কৃতি ফুটবলার। আশির দশকে আবাহনী দলে খেলতেন।
টুটুল (ফুটবলার)
দেওয়ান শফিউল আরেফিন টুটুল ১৯৮০র দশকের কৃতি ফুটবলার। দর্শকদের কাছে তিনি টুটুল নামেই অধিক পরিচিত ছিলেন। বর্তমানে তিনি বাংলাদেশ আওয়ামীলীগের কেন্দ্রীয় যুব ও ক্রীড়া বিষয়ক সম্পাদক। সাবেক ফুটবলার ও বর্তমান ক্রীড়া সংগঠক হিসেবে অসাধারণ ভূমিকার জন্য তিনি ২০০৯ সালে জাতীয় ক্রীড়া পুরস্কার পান।
দেওয়ান শফিউল আরেফিন টুটুল মানিকগঞ্জ জেলার সিংগাইর উপজেলায় জন্মগ্রহণ করেন। ১৯৭৪ সালে টুটুল, ঢাকা লীগে ধানমন্ডি ক্লাবের অধীনে দ্বিতীয় বিভাগে খেলার মাধ্যমে তার ফুটবল জীবন শুরু করেন। প্রথমে আক্রমণ ভাগের ফুটবলার হিসেবে শুরু করলেও পরবর্তীকালে তার প্রশিক্ষক আলী ইমামের পরামর্শে মধ্যমাঠে রক্ষণভাগে খেলা শুরু করেন এবং এক পর্যায়ে আবাহনীর রাইট ব্যাক হিসেবে প্রতিষ্ঠা লাভ করেন। ১৯৯০ সালে অবসর গ্রহণের পূর্ব পর্যন্ত তিনি আবাহনীতেই ছিলেন।
খোদা বক্স মৃধা
খোদা বক্স মৃধা (জানুয়ারি ২২, ১৯৪৫ - মার্চ ৩০, ২০১০) বাংলাদেশের একজন জনপ্রিয় ক্রীড়া ধারাভাষ্যকার, খেলোয়ার ও ক্রীড়া সংগঠক। তিনি দীর্ঘদিন বাংলাদেশ টেলিভিশন ও বেতারে এ বিভিন্ন ক্রীড়ানুষ্ঠান সম্প্রচারে ধারাভাষ্য দিয়েছেন।
খোদা বক্স ২২ জানুয়ারি ১৯৪৫ সালে রাজশাহীর হেতেমখাঁয় জন্মগ্রহণ করেন। তিনি রাজশাহী বিশ্ববিদ্যালয় থেকে রাষ্ট্রবিজ্ঞানে স্নাতকোত্তর ডিগ্রী অর্জন করেন। ১৯৬৮ সালে সিলেট এমসি কলেজে রাষ্ট্রবিজ্ঞান বিষয়ে অধ্যাপনা দিয়ে শিক্ষকতা পেশার শুরু। ২০০৩ সালে রাজশাহী সরকারি কলেজ থেকে শিক্ষকতা পেশা থেকে অবসর গ্রহণ করেন।
ধারাভাষ্যে খোদা বক্সের অভিষেক হয় ১৯৭২ সালে কলকাতা ইস্ট বেঙ্গল বনাম রাজশাহী জেলা ফুটবল দলের একটি প্রদর্শনী ম্যাচে, যা রাজশাহী বেতারে সরাসরি সম্প্রচারিত হয়। খোদা বক্স খেলোয়াড় হিসেবে রাজশাহী জেলা ক্রিকেট দলের অধিনায়কত্ব করেছেন। রাজশাহীতে তিনি প্রতিষ্ঠা করেছেন সানরাইজ স্পোর্টিং ক্লাব নামের একটি ক্রীড়া সংগঠন।
খোদা বক্স মৃধা ৩০শে মার্চ, ২০১০ সালে মৃত্যুবরণ করেন। মৃত্যুর কিছুদিন আগ থেকেই তিনি টাইফোয়েড ও নিউমোনিয়াতে ভুগছিলেন।
দৃষ্টিপাত
দৃষ্টিপাত একটি মূলতঃ ইন্টারনেট-ভিত্তিক বাংলাদেশী মানবাধিকার সংস্থা। ২০০১ সালে নিউ ইয়র্কে এর জন্ম। সংস্থাটি গঠন করেন আসিফ সালেহ। বর্তমানে দৃষ্টিপাতের ৪টি দেশে ৭টি শাখা আছে। ইতোমধ্যে বেশ কিছু মানবাধিকার প্রকল্পে এটি অবদান রেখেছে। রাজনৈতিক হামলার শিকার সাংবাদিক টিপু সুলতানের পুনর্বাসন প্রকল্প ছিল দৃষ্টিপাতের প্রথম উল্লেখযোগ্য প্রজেক্ট।
শামীম আজাদ
শামীম আজাদ একজন নামকরা বাংলাদেশী কবি ও সাহিত্যিক। দীর্ঘদিন যাবত যুক্তরাজ্যের রাজধানী লন্ডনে বসবাস করছেন। তার কবিতায় বাংলাদেশের প্রকৃতির ভাষিক রূপ ফুটে ওঠেছে।
আজাদ জন্মগ্রহন করেন ঢাকার ময়মনসিংহে (যে শহর ছিল তার বাবার কর্মস্থল)। তার পৈত্রিক নিবাস সিলেটে। ১৯৬৭ সালে জামালপুর বালিকা উচ্চ বিদ্যালয় থেকে তিনি মাধ্যমিক পরীক্ষা দেন। এরপর ১৯৭৯ সালে কুমুদিনী সরকারি মহিলা কলেজ থেকে তিনি ইন্টারমিডিয়েট পরীক্ষা দেন। এরপর তিনি ঢাকা বিশ্ববিদ্যালয়ে ভর্তি হন ১৯৮২ সালে অনার্স ডিগ্রি অর্জন করেন এবং ১৯৮৩ সালে অর্জন করেন মাস্টার্স ডিগ্রি।
১৯৯০ সালে, আজাদ লন্ডনে যান।
শ্যামল মিত্র
শ্যামল মিত্র (১৪ জানুয়ারি ১৯২৯ – ১৫ নভেম্বর ১৯৮৭) পশ্চিম বাংলার এক প্রখ্যাত গায়ক , সুরকার ও সঙ্গীত শিল্পী। পঞ্চাশ ও ষাটের দশকের সবচেয়ে জনপ্রিয় গায়কদের অন্যতম। তার অনেক গান আজও বাঙালি শ্রোতাদের কাছে আদৃত। তাঁর সুর করা জনপ্রিয় চলচ্চিত্র হল আনন্দ আশ্রম ও অমানুষ। তার পুত্রের নাম সৈকত মিত্র।
শ্যামল মিত্রের জন্ম বর্তমান উত্তর চব্বিশ পরগণা জেলার নৈহাটিতে। তার শিক্ষাগুরু ছিলেন সুধীরলাল চক্রবর্তী। পরে বিখ্যাত গায়ক সতীনাথ মুখোপাধ্যায়ের কাছে তালিম নিয়েছেন। ১৯৪৮ সালে প্রথম রেকর্ড করেন। সুরকার সুবল দাশগুপ্ত, অনুপম ঘটক, হিমাংশু দত্ত, রবীন চট্টোপাধ্যায়ের সুরে অনেক গান গেয়েছেন। তার রেকর্ডের সংখ্যা প্রায় সাড়ে চার হাজার। প্রথম প্লে ব্যাক গায়ক হিসেবে ১৯৪৮ সালে 'সুনন্দার বিয়ে'তে সাড়া ফেলেন। অনেক ছবির সংগীত পরিচালক ছিলেন তিনি। হিন্দি চলচ্চিত্রে বেশ কয়েকটি হিন্দি গানের সুরও তার দেওয়া।
ফজলে লোহানী
ফজলে লোহানী (১৯২৮ – অক্টোবর ৩০, ১৯৮৫) বাংলাদেশের একজন প্রখ্যাত সাংবাদিক ও টেলিভিশন ব্যক্তিত্ব। বিটিভির ম্যাগাজিন অনুষ্ঠান যদি কিছু মনে না করেন-এর উপস্থাপক হিসেবে তিনি বিপুল জনপ্রিয়তা লাভ করেন। ১৯৮৫ সালে আকস্মিকভাবে মৃত্যুবরণ করেন। তার ভাই ফতেহ লোহানী ছিলেন বিশিষ্ট সাংস্কৃতিক ব্যক্তিত্ব।
লোহানী ১৯৪৭ সালে ঢাকা থেকে "পূর্ব বাংলা" নামে সাপ্তাহিক পত্রিকা এবং ১৯৪৯ এ "অগত্যা" নামের একটি জনপ্রিয় মাসিক ম্যাগাজিন প্রকাশ করেন। জন্মভূমিতে সাংবাদিক হিসেবে কয়েক বছর কাজ করার পরে তিনি যুক্তরাজ্যে চলে যান এবং সেখানে বিবিসি তে কাজ করেন। পরবর্তীতে তিনি দেশে ফিরে এলে একজন সাংবাদিক এবং লেখক হিসেবেই পরিচিত ছিলেন।
রকিবুল হাসান (ক্রিকেটার, জন্ম ১৯৫৩)
রকিবুল হাসান (জন্ম: ১৯৫৩ - ) বাংলাদেশের এক কৃতি ক্রিকেট খেলোয়াড়। পাকিস্তান আমলে তার খেলোয়াড়ী জীবন শুরু। ওপেনিং ব্যাট্‌স্‌ম্যান হিসেবে প্রচুর সফলতা অর্জন করেন। এক সময় পাকিস্তান টেস্ট দলে তার অন্তর্ভুক্তির সমূহ সম্ভাবনা ছিল। অনেকের মতে পূর্ব পাকিস্তানী ও বাঙ্গালী বিধায় তাকে সেই সুযোগ দেওয়া হয়নি। ১৯৬৯-৭০ মৌসুমে ঢাকায় অনুষ্ঠিত পাকিস্তান-নিউজিল্যান্ড টেস্ট সিরিজে দ্বাদশ খেলোয়াড় হিসেবে পূর্ব পাকিস্তানের রকিবুল হাসান সুযোগ পান। বাংলাদেশ সৃষ্টির পর দীর্ঘদিন জাতীয় দলের ওপেনার হিসেবে দায়িত্ব পালন করেন। তার পুত্র সাজিদুল হাসান ক্রিকেটার হিসেবে বেশ সম্ভাবনাময় ছিলেন। কিন্তু জাতীয় দলের নিয়মিত খেলোয়াড় হবার সুযোগ হয়নি তার।
আখ
আখ বা ইক্ষু (বৈজ্ঞানিক নাম "Saccharum officinarum") পোয়াসি পরিবারের একটি সপুষ্পক উদ্ভিদ। এর রস চিনি ও গুড় তৈরির জন্য ব্যবহার হয় বলে এর চাষ করা হয়। আখ শব্দের উত্পত্তি "ইক্ষু" থেকে। আখ হচ্ছে বাঁশ ও ঘাসের জাতভাই। বাংলাদেশে এর যে প্রজাতি চাষ হয় তার বৈজ্ঞানিক নাম "Saccharum officinarum"।
আখ একটি বর্ষজীবি উদ্ভিদ। প্রথাগতভাবে আখের কান্ডের একটি টুকরা দুই-তৃতীয়াংশ মাটিতে পুঁতে দিয়ে এর চাষ করা হয়। তবে ইদানীং বৈজ্ঞানিক পদ্ধতিতে গবেষণাগারে টিস্যু কালচারের মাধ্যমেও আখের ব্যাপক চাষ হচ্ছে।
বাংলাদেশে গড়ে প্রতি বছর ০.৪৩ মিলিয়ন একর জমিতে ৭.৩ মিলিয়ন মে.টন আখ উৎপন্ন হয়। দেশের ১৫টি চিনিকলে বছরে গড়ে ১.৫-১.৯৯ লক্ষ মে. টন চিনি উৎপন্ন হয় বাকিটা গুড় ও খাওয়ার জন্য ব্যবহার হয়। বাংলাদেশ চিনি ও খাদ্য শিল্প কর্পোরেশন BSFIC নামে প্রতিষ্ঠান চিনি শিল্প নিয়ন্ত্রণ করে।
বেসরকারিভাবে ২০০৭-এ আরো ৩টি কোম্পানি চিনি উৎপাদনে আসছে, যার মধ্যে মেঘনা গ্রুপের বাৎসরিক উৎপাদন ক্ষমতা ৬ লাখ মে. টন বলে বলা হচ্ছে। বাংলাদেশের বাৎসরিক চিনির চাহিদা ১০-১২ লক্ষ মে. টন যার ১.৫ লক্ষ টন দেশে উৎপন্ন হয় বাকিটা আমদানি ও চোরাই পথে আসে।
নাসরীন পারভীন হক
নাসরীন পারভীন হক (নভেম্বর ১৮, ১৯৫৮ - এপ্রিল ২৪, ২০০৬, ঢাকা) বাংলাদেশের অন্যতম মানবাধিকার নেত্রী এবং নারীমুক্তি আন্দোলনের অন্যতম পথিকৃত। তিনি ২০০৩ সাল থেকে মৃত্যুর পূর্ব পর্যন্ত একশনএইড বাংলাদেশের কান্ট্রি ডিরেক্টর ছিলেন।
নাসরীন হকের বাবা মোহাম্মদ রফিকুল হক ছিলেন একজন প্রকৌশলী আর মা জাহেদা খানম কবি হিসেবে পরিচিত ছিলেন। তিনি বাবা-মায়ের শেষ সন্তান। বড় ভাই হাসান মোস্তফা হক স্থপতি ছিলেন। ১৯৯১ সালে তিনি মৃত্যুবরণ করেন। মেজভাই শামীম হক প্রকৌশলী; তিনি এখন আমেরিকার হিউস্টনে কর্মরত আছেন। বড় বোন শিরিন হক সমাজকর্মী এবং ডাঃ জাফরুল্লাহ'র স্ত্রী। নাসরীন হকের ডাকনাম হ্যাপি; তবে মা-বাবা, আত্মীয়স্বজন এবং তার স্বামী তাকে হ্যাপন নামে ডাকতেন।
নাসরীন হক ঢাকার হলিক্রস স্কুল থেকে মাধ্যমিক স্কুল সার্টিফিকেট পরীক্ষায় পাশ করেন। এর পর পরই ১৯৭৬ সালে তিনি আমেরিকায় চলে যান। আমেরিকায় ডালাস শহরের উপকণ্ঠে হোকাডে স্কুলে পড়াশোনার পর বেইলর কলেজ অফ মেডিসিনে ইন্টার্নশিপ শেষ করেন।
বড় দুই ভাইয়ের মত প্রকৌশল বা স্থাপত্যবিদ্যার দিকে না গিয়ে তিনি পুষ্টিবিজ্ঞান বিষয়ে পড়াশোনায় আগ্রহী হন। এ উদ্দেশ্যে তিনি চলে যান স্টেট ইউনিভার্সিটি অফ নিউ ইয়র্ক-এ এবং সেখান থেকেই স্নাতক শ্রেণীর পড়াশোনা সম্পন্ন করেন। এরপর তিনি সান ফ্রান্সিসকোর বিখ্যাত শিক্ষা প্রতিষ্ঠান ইউনিভার্সিটি কলেজ অফ বার্কলিতে পড়াশোনা করেন এবং সেখান থেকেই মাস্টার্স ডিগ্রী অর্জন করেন।
মঙ্গলকাব্য
বাংলা সাহিত্যের মধ্যযুগে বিশেষ এক শ্রেণীর ধর্মবিষয়ক আখ্যান কাব্য মঙ্গলকাব্য নামে পরিচিত। বলা হয়ে থাকে, যে কাব্যে দেবতার আরাধনা, মাহাত্ম্য-কীর্তন করা হয়, যে কাব্য শ্রবণেও মঙ্গল হয় এবং বিপরীতে হয় অমঙ্গল; যে কাব্য মঙ্গলাধার, এমন কি, যে কাব্য ঘরে রাখলেও মঙ্গল হয় তাকে বলা হয় মঙ্গলকাব্য।
মঙ্গলকাব্য সাধারণত বিশেষ কোনও হিন্দু দেবতা বা দেবীকেন্দ্রিক হয়ে থাকে। এইসব দেবতা বা দেবীরা ছিল মূলত বাংলার স্থানীয় (যেমনঃ মনসা); সেই কারণেই তারা বেদ, পুরাণ, প্রভৃতি ধ্রুপদী শাস্ত্রে ছিল অনুল্লেখিত। এইসব “নিম্নকোটি”, স্থানীয় দেবতাদের মাহাত্ম্য বর্ণণা করে তাদের পূজা-অর্চনা সমাজে প্রতিষ্ঠিত করাই মঙ্গলকাব্যগুলির মূল লক্ষ্য ছিল বলে ইতিহাসবিদেরা মনে করে থাকেন। এইসব দেবতারা বেশিরভাগই পরবর্তীকালে বাংলার আঞ্চলিক হিন্দুত্ববাদের অন্তর্ভুক্ত হয়। এই দেবদেবীদের অন্যতম বৈশিষ্ট্য হল এই যে এদের প্রায়শই অসাধারণ দৃঢ় মানবিক গুণাবলীর অধিকারী হতে দেখা যায় ও এরা সরাসরি মানুষের সাথে আচরণে লিপ্ত হয়ে থাকেন। তাদের চরিত্রের মধ্যেও নানা মানবিক দোষ ও গুণাবলীও (যেমনঃ ঘৃণা, উচ্চাকাঙ্খা, লোভ, স্নেহ, প্রভৃতি) পরিলক্ষিত হয়।
মঙ্গলকাব্যে স্থানীয় ও বহিরাগত দেবতাদের স্বার্থের মধ্যে প্রায়শই সংঘাত ঘটে থাকে এবং পরিসমাপ্তিতে স্থানীয় দেবতারা জয়লাভ করেন। মঙ্গল শব্দটির অপর অর্থ বিজয়। অর্থাৎ, এই কাব্যগুলি লেখা হয়েছিল বিদেশী ঈশ্বরপুজারীদের বিরুদ্ধে স্থানীয় দেবতাদের জয়কে উদ্‌যাপন উপলক্ষে। এই কারনে এ ধরণের অনেক কবিতাতেই 'বিজয়' শব্দটির বিশেষ উল্লেখ রয়েছে, যেমন বিপ্রদাশ পিপিলাইয়ের "মনসাবিজয়"।
মঙ্গলকাব্য ছিল সকল মধ্যযুগীয় সাহিত্যের ধারক। মঙ্গলকাব্য ছিল বাংলা ভাষার ক্রান্তীয় মধ্যযুগীয় বহিঃপ্রকাশ।
মঙ্গলকাব্য ৪টি অংশে রচিত হয়।
প্রথম অংশ হল বন্দনা, এতে রয়েছে দেবীর বা সম্মানিতের অর্চনা। বন্দনা শুদ্র ও সংখ্যালঘু সীমান্ত পেরিয়ে এক মহিমান্বিত উপায়ে দেবীকে উত্‌সর্গীকৃত করা হয়।
দ্বিতীয় অংশে কবি ব্যাখ্যা করেন কেন তিনি কিংবন্তটি রচনা করেছেন। কবি নিজের পরিচয় তুলে ধরেন এবং সেই দেবদর্শনের বর্ণনা দেন যা তাকে কবিতাটি লিখতে অনুপ্রাণিত করেছে। দেবদর্শন প্রধানত স্বপ্ন বা কোন স্বর্গীয় আদেশ হিসেবে আসে।
তৃতীয় অংশ দেবখণ্ড এক বিদেশী ঈশ্বরের সাথে স্থানীয় দেবীর সম্পর্কের বহিঃপ্রকাশ বর্ণনা করে। এই অংশের একটি পরিচিত অংশ হিসেবে প্রভু শিব সর্বদা একবার দর্শন দেন এই অংশে।
চতুর্থ অংশে প্রধান বর্ণনা থাকে, সাধারণত এখানে দেবী অভিশপ্ত হয়ে স্বর্গ থেকে পতিত হন এবং স্বর্গীয় ধর্ম বিচ্যুত হন। তিনি তখন পুণর্জাগরণে নিমজ্জিত হন এবং মরণশীল হিসেবে পৃথিবীতে জীবনযাপন করেন। চূড়ান্তভাবে তিনি নিজেকে অর্চনীয় এক দেবী হিসেবে প্রতিষ্ঠিত করেন। এই গল্পের আরেক গুরুত্বপূর্ণ অংশ হল তার কষ্ট ও কষ্টমোচন, এবং তার চরিত্র ও ব্যবহারের বর্ণনা দেয়া ।
মঙ্গলসমূহ গঠনে একই রকম হলেও দৈর্ঘ্যে তারতম্য ঘটাতে পারে। অধিকাংশ ক্ষেত্রে এগুলো সাধারণ পায়ার মিটারে রচিত, যা ছন্দ “এএ বিবি” এর একটি দ্বৈত রূপ এবং একে লোক সাহিত্যের উপযোগী গঠন বিবেচনা করা হয়।
দেব দেবীদের জন্য আয়োজিত উৎসবে কাব্যগুলো পাঠ করা হত বলে কাব্যগুলোতেই উল্লেখ রয়েছে। জনপ্রিয় কাব্যগুলোকে ভজন হিসেবে গ্রামের মানুষের বিনোদনের জন্য উপস্থাপন করা হত। গায়কদের পঙতি বদলে ফেলার বদলে গানগুলোর বেশকিছু প্রকরণ আছে। বেশির ভাগ কাব্যসমূহ সাধারণ দ্বৈত ছন্দে রচিত হত, এবং রূপক হিসেবে সাধারণ পার্থিব বস্তু যেমন: গ্রাম, মাঠ ও নদী ইত্যাদি ব্যবহার করা হত।
১৭০০ সালের শেষের পর্যায়ে মঙ্গলকাব্য সারা বাংলায় ছড়িয়ে পড়ে। মাজিলপুর শহরে প্রাপ্ত তথ্য অনুযায়ী জানা যায় যে এই অঞ্চলে মঙ্গলকাব্য রচিত ও প্রচারিত হবার পর থেকে শিব মন্দিরের সংখ্যা বৃদ্ধি পেতে শুরু করেছিল।
পাকির আলি
পাকির আলি একজন প্রাক্তন শ্রীলংকান ফুটবলার। যিনি বর্তমানে আই লীগের দল চিরাগ ইউনাইটেড ক্লাব কেরালার ম্যানেজার। আশির দশকে আবাহনী দলের শীর্ষস্থানীয় তারকা ছিলেন।
প্রেম লাল
প্রেম লাল শ্রীলংকার একজন প্রাক্তন ফুটবলার। আশির দশকে বাংলাদেশের জাতীয় ফুটবল লিগের আবাহনী দলের শীর্ষস্থানীয় তারকা ছিলেন। স্ট্রাইকার হিসেবে খেলতেন। ১৯৮৮-৮৯ সনে ১৮টি গোল করে জাতীয় ফুটবল লীগের দ্বিতীয় সর্বোচ্চ গোলদাতা হন।
প্রেমলাল বাংলাদেশের নাগরিকত্বের জন্য আবেদন করেছিল। কিন্তু তার আবেদন প্রত্যাখ্যান করা হয়।
এমেকা এজেউগো
এমেকা এজেউগো (Emeka Ezeugo) একজন প্রাক্তন নাইজেরীয় ফুটবলার। আশির দশকের শেষভাগে মোহামেডান দলের শীর্ষস্থানীয় তারকা ছিলেন। সেসময়ের জাতীয় ফুটবল লীগে মোহামেডানের আধিপত্যের একটি মুল কারণ, এবং লীগের সেরা বিদেশী খেলোয়াড়দের অন্যতম। তিনি দর্শক ও সাংবাদিক উভয়ের কাছেই এমেকা নামে অধিক পরিচিত ছিলেন। এমেকা ১৯৯৪ এর নাইজেরীয় বিশ্বকাপ ফুটবল দলের সদস্য ছিলেন।
মোনেম মুন্না
মোনেম মুন্না (জন্ম: ৯ জুন, ১৯৬৮ - মৃত্যু: ১২ ফেব্রুয়ারি, ২০০৫) একজন প্র‌য়াত বাংলাদেশী ফুটবল তারকা। বাংলাদেশের ফুটবল ইতিহাসের সেরা ডিফেন্ডারদের মধ্যে তাকে গণ্য করা হয়। এক যুগ ধরে আবাহনী ক্রীড়া চক্রের সাথে খেলেছেন। আবাহনী ও বাংলাদেশ জাতীয় ফুটবল দলের অধিনায়ক ছিলেন। ১৯৯২ সনে আবাহনীর জন্য ২০ লাখ টাকার চুক্তিতে স্বাক্ষর করে নতুন দেশীয় রেকর্ড সৃষ্টি করেন। কোলকাতার ইস্ট বেঙ্গল দলেও খেলেছেন। খেলোয়াড়ী জীবন শেষে আবাহনীর ম্যানেজারের দায়িত্বভার গ্রহণ করেন।
১৯৬৮ সালের ৯ জুন নারায়ণগঞ্জ জেলায় মোনেম মুন্না জন্মগ্র হণ করেন।
মোনেম মুন্না ঢাকায় ১৯৮১ সালে পাইওনীয়ার ডিভিশনের দল গুলশান ক্লাবে খেলা শুরু করেন। পরবর্তী বছর দ্বিতীয় বিভাগের দল শান্তিনগরে যোগ দেন। সেই বছর ১৯৮২ সালে নারায়নগঞ্জ জেলা দলের সাথে জাতীয় দলের এক প্রদর্শনী খেলায় কিশোর মোনেম মুন্না সবার নজরে আসেন। দ্বিতীয় বিভাগের দল মুক্তিযোদ্ধা সংসদ ১৯৮৩ সালে মুন্নাকে দলে নেয় এবং দ্বিতীয় বিভাগ চ্যাম্পিয়ন হয়ে প্রথম বিভাগে উঠে।
১৯৮৬ সালে মুন্না ব্রাদার্স ইউনিয়নে যোগদেন এবং সে বছরই মাত্র ১৮ বছর বয়সে জাতীয় দলে খেলার সুযোগ পান, ১৯৯৭ সালে খেলা ছেড়ে দেয়ার পূর্ব পর্যন্ত তিনি জাতীয় দলের অপরিহার্য অংশ ছিলেন।
১৯৮৭ সালে মুন্না আবাহনীতে যোগ দেন এবং আমৃত্যু আবাহনী ক্লাবের সাথে জড়িত ছিলেন। মাঝখানে ৯১/৯২ সালে কলকাতার ইস্টবেঙ্গলের হয়েও ফুটবল খেলেন।
বাংলাদেশে জাতীয় দলের হয়ে মুন্না প্রথম খেলার সুযোগ পান ৮৬ সালে। সে বছর সিউলে অনুষ্ঠিত এশিয়ান গেমসের জন্য নির্বাচিত দলে তিনি প্রথমবারের মতো ডাক পান। একটানা আধিপত্য বিস্তার করে খেলেন ১৯৯৭ সাল পর্যন্ত। ১৯৯৫ সালে তারই নেতৃত্বে মায়ানমারে অনুষ্ঠিত চার জাতি কাপ ফুটবলে চ্যাম্পিয়ন হয়ে দেশের বাইরে প্রথম বাংলাদেশ কোন ট্রফি জেতার অনন্য কৃতিত্ব দেখায়।তিনি ২০০৫ সালে স্বল্প বয়সে কিডনিজনিত কারনে মৃত্যুবরন করেন। ১৯৯৯ সালের রমজান মাসে হঠাৎ অসুস্থ হয়ে চিকিত্সার্থে সিঙ্গাপুর যান। সেখানেই কিডনি সমস্যা ধরা পড়ে। ২০০০ সালের মার্চে ব্যাঙ্গালোরে বোন শামসুন নাহার আইভীর কিডনি তার দেহে প্রতিস্থাপন করা হয়। ২০০৪ সালে দেহে ক্ষতিকারক ভাইরাসের উপস্থিতি ধরা পড়ে। ২০০৫ সালের ২৬ জানুয়ারি গুরুতর অসুস্থ মুন্নাকে হাসপাতালে ভর্তি করা হয়। প্রায় তিন সপ্তাহ পর ১২ ফেব্রুয়ারি সকাল ৬টায় তিনি মৃত্যুবরণ করেন।
২০০৮ সালে ঢাকা সিটি কর্পোরেশন কর্তৃপক্ষ মোনেম মুন্নার স্মরণে ধানমন্ডির ৮ নম্বর সেতুটির নামকরণ করে 'মোনেম মুন্না সেতু'।
উইল্‌স্‌ লিট্‌ল্‌ ফ্লাওয়ার স্কুল
উইল্‌স্ লিট্‌ল্ ফ্লাওয়ার স্কুল এন্ড কলেজ ঢাকার কাকরাইলে অবস্থিত একটি নামকরা স্কুল এবং কলেজ। এখানে বাংলা ও ইংরেজি মাধ্যম এবং ইংরেজি ভার্সনে শিক্ষা দেয়া হয়। ১৯৫৬ সালে হিতৈষী ব্যক্তি জোসেফাইন উইল্‌স্ এই স্কুল প্রতিষ্ঠা করেন।
উইল্‌স্ লিট্‌ল্ ফ্লাওয়ার স্কুল এন্ড কলেজ ঢাকা শহরের কাকরইলে অবস্থিত।
তেজগাঁও
তেজগাঁও বাংলাদেশের রাজধানী ঢাকার একটি গুরুত্বপূর্ণ শিল্প এলাকা। এছাড়াও এখানে বিভিন্ন গুরুত্বপূর্ণ সরকারি কার্যালয় অবস্থিত। "প্রশাসন" তেজগাঁও থানা গঠিত হয় ১৯৫৩ সালে। ২০০৬ সালের ৭ আগস্ট থানাটি পুনর্গঠিত হয়।
জনসংখ্যা ১১৮৫৪০; পুরুষ ৬৭৪৩৯, মহিলা ৫১১০১।
গড় হার ৭৬.৫১%; পুরুষ ৮১.৭২%, মহিলা ৬৯.৮৩%।
নর্দার্ন ইউনিভার্সিটি, বাংলাদেশ টেক্সটাইল বিশ্ববিদ্যালয়, ঢাকা পলিটেকনিক ইন্সটিটিউট (১৯৫৫), বি.এ.এফ শাহীন কলেজ(১৯৬৩),হলিক্রস কলেজ (১৯৫০), সরকারি বিজ্ঞান কলেজ (১৯৫৪), তেজগাঁও কলেজ (১৯৬১), তেজগাঁও মহিলা কলেজ (১৯৭২), তেজগাঁও সরকারি উচ্চ বিদ্যালয় (১৯৩৫), হলিক্রস স্কুল (১৯৫৩), তেজগাঁও সরকারি বালিকা উচ্চ বিদ্যালয় (১৯৫৫), সিভিল অ্যাভিয়েশন স্কুল।
তেজগাঁও এর নামের উৎস সম্পর্কে সঠিক তথ্য উদঘাটন করা সম্ভব হয় নাই। এই অঞ্চলে মুঘল আমল হতেই ইংরেজ ও পর্তুগিজ বণিকদের কুঠিবাড়ি স্থাপিত হয়েছিলো। সপ্তদশ শতকে পর্তুগিজদের হাতে এখানে স্থাপিত হয় একটি খ্রিস্টান ধর্মের উপাসনালয় বা গীর্জা।
"জনগোষ্ঠীর আয়ের প্রধান উৎস" কৃষি ০.৫৭%, অকৃষি শ্রমিক ০.৯১%, শিল্প ২.২৮%, ব্যবসা ২৬.০৬%, পরিবহণ ও যোগাযোগ ৩.৯০%, চাকরি ৫০.১৯%, নির্মাণ ১.৬৪%, ধর্মীয় সেবা ০.০৮%, রেন্ট অ্যান্ড রেমিট্যান্স ৩.২৭% এবং অন্যান্য ১১.১০%। মোট সড়ক ৩৪.৭১ কিমি।
"কৃষিভূমির মালিকানা" ভূমিমালিক ৭০.৬০%, ভূমিহীন ২৯.৪০%।
ধান, পাট, ডাল, শাকসবজি।
পোশাক শিল্প, তেলকল, বরফকল, ওয়েল্ডিং কারখানা।
"শপিং সেন্টার, মেলা"  বসুন্ধরা সিটি, ফার্মভিউ সুপার মার্কেট, চৌরঙ্গী সুপার মার্কেট, ফার্মগেট ডিসিসি মার্কেট, কাওরান বাজার, তেজতুরী বাজার উল্লেখযোগ্য।
বিদ্যুৎ ব্যবহার এ থানার সবক’টি ওয়ার্ড বিদ্যুতায়ন কর্মসূচির আওতাধীন। তবে ৯৭.৩৩% পরিবারের বিদ্যুৎ ব্যবহারের সুযোগ রয়েছে।
"সাংস্কৃতিক প্রতিষ্ঠান" লাইব্রেরি ১, ক্লাব ৪, কমিউনিটি সেন্টার ৩, সিনেমা হল ৩। "গুরুত্বপূর্ণ স্থান ও স্থাপনা"  বঙ্গবন্ধু শেখ মুজিবুর রহমান নভোথিয়েটার, প্রধানমন্ত্রীর কার্যালয়, বাংলাদেশ কৃষি গবেষণা পরিষদ, বাংলাদেশ ধান গবেষণা ইনস্টিটিউট।
চ্যানেল এস
চ্যানেল এস্‌ (Channel S) পূর্ব লন্ডন থেকে সম্প্রচারিত একটি বাংলা টিভি চ্যানেল। এটি মূলত যুক্তরাজ্যের বাংলাভাষী অভিবাসীদের উদ্দেশ্যে সম্প্রচার হয়।
জন আপডাইক
জন আপ্‌ডাইক্‌ মার্কিন যুক্তরাষ্ট্রের একজন খ্যাতিমান ঔপন্যাসিক ও ছোটগল্পকার। দ্বিতীয় বিশ্বযুদ্ধ পরবর্তীকালের সবচেয়ে গুরুত্বপূর্ণ মার্কিন লেখকদের মাঝে তাকে গণ্য করা হয়।
রেবিট্‌ এংস্ট্রম্‌ (Rabbit Angstrom) নামক চরিত্রকে ঘিরে লেখা চারটি উপন্যাস তার বিখ্যাত সৃষ্টি। রেবিট্‌ উপন্যাস সমূহঃ
ফিলিপ রথ্‌
ফিলিপ রথ্‌‌ মার্কিন যুক্তরাষ্ট্রের একজন খ্যাতিমান ঔপন্যাসিক। তিনি ইহুদি বংশোদ্ভূত। দ্বিতীয় বিশ্বযুদ্ধ পরবর্তীকালের সবচেয়ে শক্তিশালী মার্কিন লেখকদের মাঝে তাকে গণ্য করা হয়। তার ১৯৬৯ সালের উপন্যাস "পোর্টনয়'জ কম্প্লেইন্ট্‌" (Portnoy's Complaint) ব্যাপক পাঠক জনপ্রিয়তা লাভ করে।
নব্বইয়ের দশক থেকে তিনি আবার নতুন বিক্রমে লিখে চলেছেন। এসময়ে লেখা তার সফল উপন্যাসসমূহঃ২০০৬ সালের মে মাসে নিউ ইয়র্ক টাইম্‌স্‌ পত্রিকা বিগত ২৫ বছরের সেরা মার্কিন উপন্যাসের একটি তালিকা তৈরি করে। মোট ২২টি উপন্যাসের মধ্যে ৬টি উপন্যাসই ছিল ফিলিপ রথের লেখা।
ডন ডিলিলো
ডন ডিলিলো (জন্ম নভেম্বর ২০, ১৯৩৬) মার্কিন যুক্তরাষ্ট্রের একজন খ্যাতিমান ঔপন্যাসিক, যার লেখনীতে বিংশ শতাব্দীর শেষাংশ এবং একবিংশ শতাব্দীর শুরুর মার্কিন জীবনযাত্রার চিত্র ফুটে উঠেছে।
করম্যাক ম্যাকা‌র্থি
করম্যাক্ ম্যাকা‌র্থি (জন্ম: ২০শে জুলাই, ১৯৩৩) মার্কিন যুক্তরাষ্ট্রের একজন খ্যাতিমান ঔপন্যাসিক। তিনি মূলত ওয়েস্টার্ন প্রেক্ষাপটে উপন্যাস লিখে থাকেন। নব্বইয়ের দশকে লেখা "বর্ডার উপন্যাসত্রয়ী" তার সেরা সৃষ্টি। এই ত্রয়ীর উপন্যাসগুলো হল: "অল দ্য প্রিটি হর্সেজ", "দ্য ক্রসিং" এবং "সিটিস অফ দ্য প্লেইন"। তার "নো কান্ট্রি ফর ওল্ড ম্যান" উপন্যাস অবলম্বনে ২০০৭ সালে একই নামে একটি চলচ্চিত্র নির্মিত হয় যা সেরা চিত্রের জন্য একাডেমি পুরস্কার লাভ করে।
রিচার্ড ফোর্ড
রিচার্ড ফোর্ড (ইংরেজি: Richard Ford; জন্ম: ১৬ই ফেব্রুয়ারি, ১৯৪৪) হলেন একজন মার্কিন ঔপন্যাসিক ও ছোটগল্পকার। 'ফ্রাঙ্ক ব্যাস্‌কোম্ব্‌' (Frank Bascombe) নামক চরিত্রকে ঘিরে লেখা ধারাবাহিক উপন্যাস - "দ্য স্পোর্টস্‌রাইটার" (১৯৮৬), "ইন্ডেপেন্ডেন্স্‌ ডে" (১৯৯৫) ও "দ্য লে অব দ্য ল্যান্ড" (২০০৬) তার সবচেয়ে বিখ্যাত সৃষ্টি। তার অন্যান্য সৃষ্টিকর্মের মধ্যে রয়েছে ছোটগল্প সংকলন "রক স্প্রিংস" ও "লেট মি বি ফ্র্যাঙ্ক উইথ ইউ"।
ফোর্ড ১৯৪৪ সালের ১৬ই ফেব্রুয়ারি মিসিসিপির জ্যাকসনে জন্মগ্রহণ করেন। তার পিতা পার্কার ক্যারল ফোর্ড এবং মাতা এডনা ফোর্ড। পার্কার ছিলেন ক্যান্সাস সিটি ভিত্তিক ফল্টলেস স্ট্রার্চের পর্যটন কর্মী। তার মায়ের সম্পর্কে তিনি বলেন, তার প্রথম আকাঙ্ক্ষা ছিল তার পিতার ভালোবাসা অর্জন এবং দ্বিতীয় ছিল একজন মা হওয়া। ফোর্ডের যখন আট বছর বয়স, তখন তার পিতার একটি মারাত্মক হার্ট অ্যাটাক হয়। ফলে তাকে বেশিরভাগ সময় তার দাদার সাথে কাটাতে হয়। তার দাদা ছিলেন একজন মুষ্টিযোদ্ধা এবং আর্কানসাসের লিটল রকের একটি হোটের মালিক ছিলেন। ফোর্ডের পিতা ১৯৬০ সালে দ্বিতীয় আরেকটি হার্ট অ্যাটাকে মারা যান।
সল বেলো
সল্‌ বেলো (১৯১৫-২০০৫) মার্কিন যুক্তরাষ্ট্রের একজন খ্যাতিমান ঔপন্যাসিক। তিনি ইহুদি বংশোদ্ভূত। দ্বিতীয় বিশ্বযুদ্ধ পরবর্তীকালের সবচেয়ে গুরুত্বপূর্ণ মার্কিন লেখকদের মাঝে তিনি অন্যতম। ১৯৭৬ সালে সাহিত্যে নোবেল পুরস্কার জয় করেন।
নরম্যান মেইলার
নর্‌ম্যান মেইলার্‌ (১৯২৩–২০০৭) মার্কিন যুক্তরাষ্ট্রের একজন খ্যাতিমান ঔপন্যাসিক। দ্বিতীয় বিশ্বযুদ্ধ পরবর্তীকালের সেরা মার্কিন লেখকদের মাঝে তিনি অন্যতম।
মাত্র ২৫ বছর বয়সে দ্য নেকেড্‌ এন্ড দ্য ডেড্‌ উপন্যাসটি লিখে আলোড়ন সৃষ্টি করেন। তার অন্যান্য উল্লেখযোগ্য বইয়ের মধ্যে আছেঃ
১৯৭৪ সালে জায়ারে অনুষ্ঠিত মোহাম্মদ আলি ও র্জজ ফোরম্যানের বিখ্যাত মুষ্টিযুদ্ধ যাকে রাম্ব্‌ল্‌ ইন্‌ দ্য জাংগ্‌ল্‌ (Rumble in the Jungle) নামে অভিহিত করা হয়, সেটিকে নিয়েও মেইলার একটি বিখ্যাত বই লিখেনঃ দ্য ফাইট্‌।
মেইলার মার্কিন সাহিত্যে নয়া সাংবাদিকতা (New Journalism) ধারার প্রবর্তকদের অন্যতম। এই ধারার লেখকেরা সত্যি ঘটনাকে উপন্যাস রূপে পাঠকের সামনে তুলে ধরতে প্রয়াস পান।
ইয়ান ম্যাকইউয়ান
ইয়ান ম্যাক্‌ইউয়ান্‌ () একজন খ্যাতিমান ইংরেজ ঔপন্যাসিক। সাহিত্য সমালোচকরা তাকে আধুনিক যুগের শ্রেষ্ঠ ঔপন্যাসিকদের অন্যতম হিসেবে গণ্য করে থাকেন।
জন ম্যাক্সওয়েল কুতসি
জন ম্যাক্সওয়েল কূত্‌সী (; জন্ম: ফেব্রুয়ারি ৯, ১৯৪০), একজন খ্যাতনামা দক্ষিণ আফ্রিকান ঔপন্যাসিক। তিনি সাহিত্য মহলে জে. এম. কূত্‌সী নামেই সুপরিচিত। ২০০৩ সালে তিনি সাহিত্যে নোবেল পুরস্কার জয় করেন। এছাড়াও, তিনি দুইবার বুকার সাহিত্য পুরষ্কারও জিতেছেন।
কূত্‌সী দীর্ঘদিন কেপ টাউন বিশ্ববিদ্যালয়ে অধ্যাপনা করেছেন। তিনি বর্তমানে অস্ট্রেলিয়াতে বসবাস করছেন এবং সেখানকার নাগরিকত্ব নিয়েছেন।
কাজুও ইশিগুরো
কাজুও ইশিগুরো নোবেলবিজয়ী একজন খ্যাতনামা ব্রিটিশ ঔপন্যাসিক। তিনি জাপানী বংশোদ্ভূত লেখক ছোটবেলায় যুক্তরাজ্যে চলে আসেন পরিবারের সাথে, এবং ইংরেজি ভাষাতেই সাহিত্যচর্চা করে থাকেন। সাহিত্যে অবদানের জন্য ২০১৭ সালে তিনি নোবেল পুরস্কার লাভ করেন।
ইশিগুরোর জন্ম ১৯৫৪ সালে, জাপানের নাগাসাকি শহরে। ১৯৬০ সালে তাঁদের পরিবার ইংল্যান্ডে চলে যায়। ১৯৭০ সালে ইউনিভার্সিটি অব কেন্ট থেকে ইংরেজি ও দর্শনে স্নাতক শেষে ইউনিভার্সিটি অব এঙ্গেলিয়াতে পড়েন সৃজনশীল সাহিত্য নিয়ে৷
টাইম ম্যাগাজিনের জরিপে ১৯৪৫ সাল-পরবর্তী ব্রিটিশ লেখকদের মধ্যে ইশিগামির অবস্থান বত্রিশতম। তাঁর প্রথম উপন্যাস ‘আ পেইল ভিউ অফ হিলস’৷ ইশিগামির লেখা আটটি বই মোট চল্লিশটি ভাষায় অনূদিত হয়েছে। কাজুও ইশিগুরোর উপন্যাসগুলোর মধ্যে সবচেয়ে জনপ্রিয় হলো 'দ্য রিমেইন্স অব দ্য ডে' এবং 'নেভার লেট মি গো'। এ দুটি উপন্যাস অবলম্বনে চলচ্চিত্রও তৈরি করা হয়েছে। ইশিগুরোর লেখার ধরণ, চিন্তাভাবনা, এবং তার গল্পের বিষয় সমসাময়িক অনেক লেখকের তুলনায় ব্যতিক্রমী। ১৯৮৯ সালে ‘দ্য রিমেইন্স অব দ্য ডে’ বইয়ের জন্য ইশিগুরো ম্যান বুকার পুরস্কারে ভূষিত হন। অতীত বা ফেলে আসা জীবন ইশিগুরোর উপন্যাসশৈলীর একটি বিশেষ অঙ্গ।
সুইডিশ কমিটির পক্ষ থেকে এই ব্রিটিশ লেখকের ব্যাপক প্রশংসা করে বলা হয় হয় "এই লেখক নিজের আদর্শ ঠিক রেখে, আবেগপ্রবণ শক্তি দিয়ে বিশ্বের সঙ্গে আমাদের সংযোগ ঘটিয়েছেন"। তার লেখা বইগুলো হচ্ছে:
ফিলিপ্‌ লার্কিন
ফিলিপ্‌ লার্কিন (আগস্ট ৯, ১৯২২ – ডিসেম্বর ২, ১৯৮৫) একজন খ্যাতিমান ইংরেজ কবি। দ্বিতীয় বিশ্বযুদ্ধ পরবর্তীকালের আধুনিক ইংরেজি কবিতায় তিনি এক গুরুত্বপূর্ণ ব্যক্তিত্ব। যুক্তরাজ্যের সবচেয়ে জনপ্রিয় কবিদের অন্যতম। জীবনের শেষ ত্রিশ বছর তিনি হাল্‌ বিশ্ববিদ্যালয়ের গ্রন্থাগারিকের দায়িত্ব পালন করেন। এ বিধায় তাকে মাঝেমাঝে হালের তপস্বী (Hermit of Hull) আখ্যা দেয়া হয়। তিনি তার শিক্ষা জীবনে প্রাথমিক বিদ্যালয়ের পরে জন কলেজে এবং অক্সফোর্ড কলেজ থেকে স্নাতক পাস করে।
জন ল্য কারে
জন ল্য কারে (১৯৩১- ) (আসল নামঃ ডেভিড কর্ণওয়েল) একজন খ্যাতনামা ইংরেজ ঔপন্যাসিক। সোভিয়েত রাশিয়া এবং মার্কিন যুক্তরাষ্ট্রের মাঝে শীতল যুদ্ধের (Cold War) প্রেক্ষাপটে গুপ্তচরদের নিয়ে উপন্যাস লিখে তিনি বিশেষ সুখ্যাতি অর্জন করেন। প্রৌঢ় চর জর্জ স্মাইলি তার এক অনবদ্য সৃষ্টি।
জন স্টাইন্‌বেক্‌
জন স্টাইন্‌বেক্‌ (ফেব্রুয়ারি ২৭, ১৯০২ – ডিসেম্বর ২০, ১৯৬৮) মার্কিন যুক্তরাষ্ট্রের একজন খ্যাতিমান ঔপন্যাসিক। ত্রিশের দশকের অর্থনৈতিক মন্দার (Great Depression) প্রেক্ষাপটে তিনি এক আলোড়নসৃষ্টিকারী উপন্যাস লিখেন, যার নাম দ্য গ্রেপ্‌স্‌ অফ রাথ্‌। ১৯৬৩ সালে সাহিত্যে নোবেল পুরস্কার জয় করেন।
মার্ক হ্যাডোন্‌
মার্ক হ্যাডোন্‌ (১৯৬২- ) একজন প্রখ্যাত ইংরেজ ঔপন্যাসিক। ২০০৪ সালে তার রচিত বই দ্য কিউরিয়াস্‌ ইন্সিডেন্ট্‌ অফ দ্য ডগ্‌ ইন্‌ দ্য নাইট-টাইম বিশাল পাঠক জনপ্রিয়তা লাভ করে। বইটির মূল চরিত্র ক্রিস্টোফার নামক ছেলেটি এস্পার্গার্স সিন্ড্রোমে আক্রান্ত।
মার্টিন এমিস্‌
মার্টিন এমিস্‌ একজন বিখ্যাত ইংরেজ ঔপন্যাসিক। ১৯৭০-এর দশকে তিনি লেখালেখি আরম্ভ করেন। শুরুর দিকে অসাধারণ প্রতিভার স্বাক্ষর রাখলেও অনেক সমালোচকের মতে তিনি ইদানীংকালে সেই প্রতিভার প্রতি সুবিচার করেননি।তার বাবা কিংস্‌লি এমিস্‌-ও নামকরা লেখক ছিলেন।
শেমাস্‌ হীনি
শেমাস্‌ হীনি (জন্ম এপ্রিল ১৩, ১৯৩৯- ৩০ আগস্ট, ২০১৩) (ইং: Seamus Heaney) বিংশ শতাব্দীর সর্বাগ্রগণ্য ইংরেজিভাষী কবিদের একজন যিনি ১৯৯৫ সালে সাহিত্যে নোবেল পুরস্কার অর্জন করেন। ইয়েট্‌স্‌, জর্জ বার্নার্ড শ ও বেকেটের পর তিনি চতুর্থ আইরিশ সাহিত্যিক যিনি এই পুরস্কার অর্জন করেন। এই প্রথিতযশা আইরিশ কবি ও অনুবাদক ১৯৬৬ সালে "ডেথ অফ এ ন্যাচারালিস্ট্‌" কাব্যগ্রন্থটি লিখে প্রথম লোকখ্যাতি অর্জন করেন। তিনি প্রাচীন ইংরেজি মহাকাব্য বেউলফ আধুনিক ইংরেজিতে রূপান্তর করেছেন।) তিনি হার্ভার্ড বিশ্ববিদ্যালয়ে অধ্যাপনা করেছেন এবং অক্সফোর্ড প্রফেসর অব পোয়েট্রি হিসেবে দায়িত্ব পালন করেছেন।
শেমাস্‌ হীনির জন্ম ১৯৩৯ সালের ১৩ এপ্রিল উত্তর আয়ারল্যান্ডের লন্ডনডেরি কাউন্টির ছোট শহর টেমনিয়ারনের কৃষিজীবি ক্যাথলিক পরিবারে। তাঁর কৃষক পিতার খামার ছিল মসবন্‌ অঞ্চলে। অনেক ভাইবোনের কলকাকলিতে মুখর একান্নবর্তী পরিবারে তাঁর শৈশব অতিবাহিত হয়েছে আনন্দঘন পরিবেশে। তাঁর মাসী ম্যারি তাঁকে স্নেহের আঁচলে সযত্নে বড় করেছেন। ক্যাথলিক ধর্মের নানা অনুষ্ঠানে অংশ গ্রহণ করেছেন।
কর্মজীবনে তিনি শিক্ষকতা করেছেন ইউনিভার্সিটি অফ ক্যালিফোর্নিয়া, বেলফাস্ট বিশ্ববিদ্যালয়, হার্ভার্ড বিশ্ববিদ্যালয় এবং অক্সফোর্ড বিশ্ববিদ্যালয় এর মতো বিশ্ববিদ্যালয়ে।
কবিতার প্রতি তার অনুরাগ কবি টেড হিউজ এর চোখে পড়ে। হিনির কবিতায় বিশেষভাবে প্রতিফলিত হয়েছে মাতৃভূমির প্রতি গভীর মমতা। সমকালীন সমাজ বাস্তবতা, সমাজ সংলগ্ন মানুষ, নিজস্ব সংস্কৃতি, রাজনীতি, জাতিবিদ্বেষের প্রতি তীব্র ঘৃণা, উপনিবেশ বিরোধিতা এইসব প্রসঙ্গও এসেছে মানবিক মূল্যবোধে এবং সমাজ ও রাজনীতি সচেতনতায়। তাই স্থানিক হলেও তিনি সার্বজনীন কবি হিসেবে পরিচিত পেয়েছেন। উদার বৈশ্বিকতার আলোকপ্রাপ্ত কবি হিসেবেও তিনি অনেকর কাছে সমাদৃত।
ডাবলিনের ট্রিনিটি কলেজ এর অনারারি ফেলো ছিলেন তিনি। ২০১২ সালে এই বিশ্ববিদ্যালয়ে আইরিশ লেখকদের জন্য সিমাস হিনি প্রফেসরশিপ প্রবর্তন করা হয়। হিনির মতে এটি তার জীবনের অন্যাতম সম্মান।
২০১৩ সালের ৩০ আগষ্ট চুয়াত্তর বছর বয়সে প্রয়াত হন সিমাস হিনি।
আন্দ্রেই মাকিন
আন্দ্রে মাকিন্‌ (১৯৫৭- ) একজন প্রখ্যাত রুশ-ফরাসি ঔপন্যাসিক। তিনি রুশ দেশে জন্মগ্রহণ করেন এবং সেখানেই বড় হন। তার এক পূর্বপুরুষ ফরাসি হওয়ায় তিনি ফরাসি ভাষাও আয়ত্ত করেন। ত্রিশ বছর বয়সে তিনি ফ্রান্সে চলে আসেন এবং ফরাসিতে উপন্যাস লেখা শুরু করেন। শুরুতে প্রকাশক পেতে তার যথেষ্ট অসুবিধা হয়। তার তৃতীয় উপন্যাস 'ল্য তেস্তামোঁ ফ্রঁসে' বিপুলভাবে সমাদৃত হয়, এবং ফ্রান্সের সবচেয়ে বড় দুটি সাহিত্য পুরস্কার জিতে নেয়। তিনি আজ অব্দি লিখে চলেছেন।
জোসেফ হেলার
জোসেফ হেলার (১ মে, ১৯২৩ - ১২ ডিসেম্বর, ১৯৯৯) মার্কিন যুক্তরাষ্ট্রের একজন খ্যাতনামা ঔপন্যাসিক। তার কালজয়ী গ্রন্থ 'ক্যাচ-টুয়েন্টি টু' বিংশ শতাব্দীর সর্বশ্রেষ্ঠ উপন্যাসের তালিকায় গণ্য করা হয়।
হেলার ১৯২৩ সালের ১ মে নিউ ইয়র্কের কোনি আইল্যান্ডে জন্মগ্রহণ করেন। তার বাবা আইজ্যাক ডোনাল্ড হেলার ও মা লিনা হেলার। দুজনেই রুশ বংশোদ্ভূত ইহুদি।
আলাওল
আলাওল মধ্যযুগের একজন বাঙালি কবি। বাংলা সাহিত্যের মধ্যযুগে ধর্মীয় বিষয়বস্তুর গতানুগতিক পরিসীমায় রোমান্টিক প্রণয়কাব্যধারা প্রবর্তনকারী হিসাবে মুসলমান কবিগণের অবদান সর্বজনস্বীকৃত। এ সময়ে তারা আরবি ফার্সি ও হিন্দি সাহিত্যের বিষয়বস্তু ও ভাববৈচিত্র্য অবলম্বনে কাব্য রচনায় এক নবযুগ সৃষ্টি করেন। এপর্যায়ের কবিগণের মধ্যে বিভিন্ন বৈশিষ্ট্যের বিচারে কবি আলাওলকে সর্বোচ্চ স্থান দেওয়া হয়। আলাওল আরাকান রাজসভার অন্যতম কবি হিসাবে আবির্ভূত হলেও মধ্যযুগের সমগ্র বাঙালি কবির মধ্যে 'শিরোমণি আলাওল' রূপে শীর্ষস্থান অধিকারী। আরবি ফার্সি হিন্দি ও সংস্কৃত ভাষায় তিনি সুপণ্ডিত ছিলেন। ব্রজবুলি ও মঘী ভাষাও তার আয়ত্তে ছিল। প্রাকৃতপৈঙ্গল, যোগশাস্ত্র, কামশাস্ত্র, অধ্যাত্মবিদ্যা, ইসলাম ও হিন্দু ধর্মশাস্ত্র-ক্রিয়াপদ্ধতি, যুদ্ধবিদ্যা, নৌকা ও অশ্ব চালনা প্রভৃতিতে বিশেষ পারদর্শী হয়ে আলাওল মধ্যযুগের বাংলা সাহিত্যে এক অনন্য প্রতিভার পরিচয় দিয়েছন।
কবি আলাওলের জন্ম ফতেহাবাদ, যা বর্তমান মাদারিপুর জেলার জালালপুরে অবস্থিত, সম্ভবত জন্ম ১৫৯৭ সালে, আর মৃত্যু ১৬৭৩ সালে। তাঁর জীবনের অধিকাংশ সময় কেটেছে আরাকানে।আরাকানের রাজার অশ্বারোহী সেনাবাহিনীতে ভর্তি হন। তাঁর কাব্যপ্রতিভার পরিচয় পাওয়া গেলে একসময় তিনি হয়ে পড়েন রাজসভার কবি। তাঁকে কাব্যচর্চায় বিশেষভাবে উৎসাহিত করেন রাজার একজন প্রধান কর্মচারী মাগন ঠাকুর।
আলাওলের প্রধান কাব্য পদ্মাবতী, যা ছিল কবি মালিক মোহাম্মদ জায়সীর হিন্দি কাব্য "পদুমাবৎ"-এর অনুবাদ। এ কাব্য তিনি প্রায় তিন বছর সময়ব্যয়ে ১৬২৭ সালে শেষ করেন এবং আরাকানপতির আত্মীয় সৈয়দ মুসা'র উৎসাহে তিনি "সয়ফল মুলুক ও বদিউজ্জামাল" নামক পারস্য গ্রন্থ অনুবাদ করেন। মধ্যযুগের আরেক কবি দৌলত কাজীর অসমাপ্ত কাব্য শেষ করেন আলাওল, এর নাম "সতীময়না"। এছাড়া তাঁর উল্লেখযোগ্য কাব্যের মধ্যে রয়েছে : "তোহ্‌ফা", "দারাসেকেন্দারনামা" প্রভৃতি। কবি আলাওলের "পদ্মাবতী কাব্যের" একটি অন্তরা : প্রেম বিনে ভাব নাই ভাব বিনে রসত্রিভূবনে যাহা দেখি প্রেম হুনতে (হতে) বশযার হূদে জন্মিলেক প্রেমের অঙ্কুরমুক্তি পাইল সে প্রেমের ঠাকুর
মহাকবি আলাওল তাঁর বিখ্যাত "সপ্ত পয়কর" কাব্যে রাসুল বন্দনার প্রসঙ্গে লিখেছেন:আদ্যেতি নিরুপ ছিল প্রভূর নির্বাকার।চেতন স্বরুপ যদি হইল প্রচার।।অতি ঘোরতর তমঃআকার বর্জিত।মহা জ্যোতিমংয় হৈল আল্লার-ঈঙ্গিত।।জ্যোতি সমুদ্রে আদ্যি নুর মহাম্মদ।জগৎ বিজয়ী হৈতে পাইল সম্পদ।।সপ্ত স্বর্গ উদ্যানের আদ্য নব ফুল।বৃদ্ধি বাক্যে শিরোমণি ভূবনে অতুল।।সেই পুস্প হৈতে আদ্যে আদম উজ্জল।সকল কদর্মপূর্ণ সে-ই নির্মল।।।
কবি দৌলত কাজির অসমাপ্ত কাব্য "সতীময়না" গ্রন্থে মোহাম্মদের 'সিফত' বয়ান হয়েছে এভাবে:আহাদ আছিল একমিম হন্তে পরতেকযে মিমেত জগৎ মোহন।
প্রিমো লেভি
প্রিমো লেভি (১৯১৯-১৯৮৭) একজন ইতালীয় সাহিত্যিক ও রসায়নবিদ ছিলেন। তিনি ইহুদি বংশোদ্ভূত। দ্বিতীয় বিশ্বযুদ্ধের সময়ে তিনি নাত্‌সি জার্মানদের কুখ্যাত ক্যাম্প আউশ্‌ভিত্‌সে (Auschwitz) বন্দী ছিলেন, কিন্তু ভাগ্যক্রমে চারপাশের বর্বর হত্যাযজ্ঞ থেকে রক্ষা পেয়ে যান।
যুদ্ধের পর তিনি তার অভিজ্ঞতা নিয়ে বই লেখা শুরু করেন। তার গ্রন্থসমূহ নাত্‌সি হত্যাযজ্ঞ (Holocaust) বিষয়ক সাহিত্যে বিশেষ স্থান পেয়েছে। ১৯৮৭ সালে তিনি তার তিন-তলার এপার্টমেন্ট থেকে পড়ে গিয়ে মৃত্যুবরণ করেন। অনেকের মতে তার মৃত্যু ছিল আসলে আত্মহত্যা।
হোর্হে লুইস বোর্হেস
হোর্হে লুইস বোর্হেস (; আগস্ট ২৪, ১৮৯৯ – জুন ১৪, ১৯৮৬) ছিলেন একজন প্রথিতযশা আর্জেন্টিনীয় সাহিত্যিক। বিংশ শতাব্দীর সবচাইতে কৃতি ও প্রভাবশালী লেখকদের মাঝে তাঁকে গণ্য করা হয়। যদিও তিনি তাঁর ছোটগল্পের জন্যই বেশি বিখ্যাত, বোর্হেস একাধারে কবিতা, প্রবন্ধ, নিবন্ধ ও সাহিত্য সমালোচনা লিখে গেছেন। তিনি সফল অনুবাদকও ছিলেন। জীবনের অনেকখানি সময় তিনি অন্ধ অবস্থায় অতিবাহিত করেন।
কার্লো লেভি
কার্লো লেভি (১৯০২-১৯৭৫) একজন ইতালীয় সাহিত্যিক ছিলেন।
ত্রিশের দশকের মধ্যভাগে তার ফ্যাশিবাদ বিরোধী কার্যকলাপের জন্যে বেনিতো মুসোলিনির স্বৈরাচারী সরকার তাকে ইতালির দক্ষিণাঞ্চলে নির্বাসন দেয়। সেই অভিজ্ঞতা নিয়ে তিনি একটি বই লিখেন যা ১৯৪৫ সালে 'ক্রিস্তো সি এ ফের্মাতো আ এবোলি' (খ্রীস্ট এবোলি-তে থেমেছিলেন) শিরোনামে প্রকাশিত হয়। এটি বিংশ শতকের ইতালীয় সাহিত্যের একটি মাইলফলক রূপে পরিচিত।
আলেক্সান্দ্র্‌ সলজেনিৎসিন
আলেক্সান্দ্র্‌ সলজেনিৎসিন () (ডিসেম্বর ১১, ১৯১৮- আগস্ট ৩, ২০০৮) একজন প্রথীতযশা রুশ সাহিত্যিক ও ঐতিহাসিক। তিনি ১৯৭০ সালে সাহিত্যে নোবেল পুরস্কার জয় করেন।
১৯৪৫ সালে তদানীন্তন জোসেফ স্টালিন সরকারের সমালোচনা করার ফলে সলজেনিৎসিনকে সুদূর সাইবেরিয়াতে নির্বাসন দেয়া হয়। দীর্ঘ আট বছর তিনি গুলাগ প্রথার বর্বর নিষ্ঠুরতার মধ্যে অতিবাহিত করেন। এই নিয়ে তাঁর প্রথম বই "ওয়ান ডে ইন্‌ দ্য লাইফ অফ ইভান দেনিসোভিচ" (ইভান দেনিসোভিচের জীবনে একটি দিন) ১৯৬০ সালে ছাপা হয়। সোভিয়েত ইউনিয়নের পতনের আগ পর্যন্ত রাশিয়াতে প্রকাশিত এটিই তাঁর একমাত্র বই।
তাঁর সবচেয়ে বিখ্যাত রচনা "দ্য গুলাগ আর্কিপেলাগো" (গুলাগ দ্বীপপুঞ্জ) তিন খণ্ডে প্রকাশিত হয়। বিশাল পরিসরে লেখা এই বইটি গুলাগ সিস্টেমের বর্বরতা এবং সোভিয়েত কমিউনিজমের প্রকৃত চরিত্র সমগ্র বিশ্বের কাছে তুলে ধরে। "গুলাগ আর্কিপেলাগো"-কে বিংশ শতকের সবচেয়ে গুরুত্বপূর্ণ বইগুলির একটি হিসেবে গণ্য করা হয়।
১৯৭০ সালে তিনি নোবেল জয় করেন। ১৯৭৪ সালে সোভিয়েত সরকার তাঁকে দেশ থেকে বিতাড়ন করে এবং তাঁর নাগরিকত্ব কেড়ে নেয়। বহু বছর তিনি মার্কিন যুক্তরাষ্ট্রের ভার্মন্ট অঙ্গরাজ্যে বসবাস করেন। অবশেষে সোভিয়েত ইউনিয়নের পতনের পর ১৯৯৪ সালে তিনি নিজ দেশে প্রত্যাবর্তন করেন।
তাঁর অন্যান্য উল্লেখযোগ্য বইয়ের মধ্যে আছে "দ্য ফার্স্ট সার্কেল" (১৯৬৮), "ক্যান্সার ওয়ার্ড" (১৯৬৮) এবং "আগস্ট ১৯১৪" (১৯৭২)।
বীর বিক্রম
বাংলাদেশের স্বাধীনতা যুদ্ধে অবদানকারী বিশেষ বিশেষ মুক্তিযোদ্ধাদেরকে তাঁদের অবদানের ভিত্তিতে বাংলাদেশ সরকার বীরশ্রেষ্ঠ, বীরউত্তম, বীরবিক্রম ও বীরপ্রতীক উপাধিতে ভূষিত করেন। বীরবিক্রম তৃতীয় সর্বোচ্চ উপাধি। মোট ১৭৫ জনকে এই উপাধিতে ভূষিত করা হয়।
বীরবিক্রমদের তালিকা। শহীদ বীরদের নামের পাশে তারকা (*) চিহ্ন উল্লেখ করা হলো।
বীর প্রতীক
বাংলাদেশের স্বাধীনতা যুদ্ধে যাঁরা অবদান রেখেছিলেন তাঁদের মধ্যে থেকে বাংলাদেশ সরকার বিভিন্ন জনকে তাঁদের অবদানের ভিত্তিতে বীর শ্রেষ্ঠ, বীর উত্তম, বীর বিক্রম ও বীর প্রতীক উপাধিতে ভূষিত করেন। বীর প্রতীক চতুর্থ সর্বোচ্চ উপাধি। মোট ৪২৬ জনকে এই উপাধিতে ভূষিত করা হয়।
শহীদ বীরদের নামের পাশে তারকা (*) চিহ্ন উল্লেখ করা হলো।
নিকোলাই গোগোল
নিকোলাই ভাসিলিয়েভিচ গোগোল () (এপ্রিল ১, ১৮০৯ - মার্চ ৪, ১৮৫২) একজন ইউক্রেনীয় বংশোদ্ভূত রুশ লেখক। গোগলের অনেক লেখাতেই তাঁর ইউক্রেনীয় সংস্কৃতির প্রভাব পড়েছে, কিন্তু তিনি রুশ ভাষায় সাহিত্য রচনা করেছেন। গোগলের সবচেয়ে নামকরা রচনা হল মৃত আত্মা ( Dead Souls), যাকে আধুনিক রুশ উপন্যাসের পথিকৃৎ বলে গণ্য করা হয়। এই উপন্যাসের দ্বিতীয় খণ্ডটিও লেখা হয়েছিল, যা গোগল নিজ হাতে পুড়িয়ে ফেলেন।
গোগোলেরর সম্বন্ধে আরেক বিখ্যাত রুশ সাহিত্যিক ফিওদোর দস্তয়েভ্‌স্কি বলেছেন, "আমরা সবাই গোগলের ওভারকোট থেকেই বের হয়ে এসেছি।"
অবলা বসু
অবলা বসু (৮ই এপ্রিল, ১৮৬৪ - ২৬শে আগস্ট ১৯৫১) একজন ভারতীয় সমাজ সংস্কারিকা ছিলেন, যিনি নারী শিক্ষার প্রসার ও বিধবাদের জীবনযাপন উন্নত করার চেষ্টার জন্য পরিচিত।
অবলা বসু বিখ্যাত ব্রাহ্ম সমাজ সংস্কারক দুর্গামোহন দাশের কন্যা ছিলেন। তাঁর ভ্রাতার নাম ছিল সতীশ রঞ্জন দাশ এবং ভগিনীর নাম ছিল সরলা রায়। অবলা বসু কলকাতা শহরে অবস্থিত বঙ্গ মহিলা বিদ্যালয় এবং বেথুন স্কুলের প্রথম ছাত্রীদের মধ্যে অন্যতম ছিলেন। নারী হওয়ার কারণে তিনি কলকাতা মেডিক্যাল কলেজে ভর্তি হতে পারেননি বলে তিনি ১৮৮২ খ্রিস্টাব্দে মাদ্রাজ শহরে চিকিৎসাশাস্ত্র অধ্যয়নের জন্য যাত্রা করেন, কিন্তু শারীরিক অসুস্থতার কারণে তিনি শিক্ষা সম্পন্ন না করেই ফিরে আসেন। ১৮৮৭ খ্রিস্টাব্দে বিজ্ঞানী জগদীশচন্দ্র বসুর সঙ্গে তাঁর বিবাহ সম্পন্ন হয়।
অবলা বসু নারী শিক্ষার প্রসার ও বিধবাদের আর্থিক সহ্যতা দেওয়ার উদ্দেশ্যে "নারী শিক্ষা সমিতি" নামক একটি সংগঠন গড়ে তোলেন। এই সংগঠন মহিলাদের জন্য মুরলীধর মহাবিদ্যালয় এবং বিভিন্ন গ্রাম্য এলাকায় প্রায় দুইশতটি বিদ্যালয় স্থাপন করে। এই সমস্ত বিদ্যালয়ে শিক্ষক নিয়োগের উদ্দেশ্যে তিনি বিদ্যাসাগর বাণী ভবন, মহিলা শিল্প ভবন ইত্যাদি প্রতিষ্ঠান গড়ে তোলেন, যেখানে বিধবাদের প্রশিক্ষণ দিয়ে তাঁদের শিক্ষিত করা হত। এছাড়া এই সংগঠনের মাধ্যমে পাঠগ্যপুস্তক রচনা এবং শিশু ও মাতার স্বাস্থ্যরক্ষা ইত্যাদির মতো গুরুত্বপূর্ণ কাজও করা হত। স্বামীর মৃত্যুর পরে তিনি ভগিনী নিবেদিতার নারী শিক্ষার প্রকল্পে এক লক্ষ টাকা দান করেন। ১৯১০ থেকে ১৯৩৬ খ্রিস্টাব্দ পর্যন্ত তিনি ব্রাহ্ম বালিকা শিক্ষালয়ের সম্পাদিকার দায়িত্ব পালন করেন।
সাউথ এশিয়ান আমেরিকান ডিজিটাল লাইব্রেরিতে অরলা বসু সম্পর্কিত তথ্য
আন্দ্রে বেলি
আন্দ্রে বেলি (Andrei Bely; আসল নাম বরিস নিকোলায়েভিচ বুগায়েভ) (অক্টোবর ২৬ ১৮৮০ - জানুয়ারি ৮, ১৯৩৪) রুশ দেশের একজন প্রখ্যাত সাহিত্যিক। তিনি একাধারে উপন্যাস, কবিতা ও সাহিত্য সমালোচনা লিখে গেছেন, যদিও আধুনিক কালে তিনি তার উপন্যাস "পিটার্সবুর্গ"-এর জন্যই অধিক প্রসিদ্ধ।
আন্দ্রে বেলি মস্কোর এক বিশিষ্ট বুদ্ধজীবী পরিবারে জন্মগ্রহণ করেন। তার বাবা ছিলেন নামকরা গণিতবিদ। বেলি নিজে সাহিত্য, দর্শন,সঙ্গীত ও গণিতে বিশেষ আগ্রহী ছিলেন। তিনি রুশ প্রতীকীবাদ (Russian Symbolism) নামক শৈল্পিক ধারায় অগ্রগামী ভূমিকা পালন করেন।
তার সবচেয়ে সফল সাহিত্যকর্ম "পিটার্সবুর্গ" একটি প্রতীকী উপন্যাস। একজন বিপ্লবী আততায়ীকে ঘিরে রচিত এই গল্পটি ১৯১৩ সালে প্রকাশিত হয়। অনেক সমালোচকের মতে বইটিতে রুশ বিপ্লব, একদলীয় স্বৈরাচারের উত্থান এবং রাজনৈতিক সন্ত্রাসের পূর্বাভাস লক্ষ করা যায়। নাবোকভ্‌ এই গ্রন্থটিকে শতাব্দীর সেরা চারটি উপন্যাসের অন্যতম বলে গণ্য করতেন।
প্রশান্তচন্দ্র মহলানবিশ
প্রশান্ত চন্দ্র মহলানবিশ, ফেলো অব দ্য রয়েল সোসাইটি (জুন ৯, ১৮৯৩ – জুন ২৮, ১৯৭২) বিখ্যাত ভারতীয় বিজ্ঞানী ও পরিসংখ্যানবিদ। জন্ম কলকাতায় ১৮৯৩ সালে।
১৯৩১ সালে ইণ্ডিয়ান স্ট্যাটিসটিকাল ইনস্টিটিউটের প্রতিষ্ঠাতা। পরিসংখ্যানে ব্যবহার করা মহলানবিশ দূরত্ব নামক ধারণাটির জন্য তিনি বিখ্যাত হয়ে আছেন।
ভাসিলি গ্রসম্যান
ভাসিলি গ্রস্‌ম্যান (Vasily Grossman) (১৯০৫-১৯৬৪) একজন খ্যাতনামা রুশ লেখক ও সাংবাদিক ছিলেন। দ্বিতীয় বিশ্বযুদ্ধের প্রেক্ষাপটে রচিত উপন্যাস "জীবন ও নিয়তি" (Life and Fate) তার শ্রেষ্ঠ গ্রন্থ।
গ্রস্‌ম্যান ইঊক্রেইনের এক ইহুদি পরিবারে জন্মগ্রহণ করেন। মস্কো সরকারী বিশ্ববিদ্যালয়ে পড়াকালীন সময়ে তার সাহিত্যচর্চা শুরু। প্রকৌশলী হিসেবে কর্মজীবন শুরু করলেও ত্রিশের দশকে এসে তা ছেড়ে দেন, সাহিত্যচর্চায় মনোনিবেশের উদ্দেশ্যে। এ সময়ে তিনি ছোটগল্প লেখক হিসেবে মোটামুটি সুনাম অর্জন করেন।
১৯৪১ সালে রাশিয়া দ্বিতীয় বিশ্বযুদ্ধে জড়িয়ে পড়ে। গ্রস্‌ম্যান স্বেচ্ছায় সেনাবাহিনীতে যোগদান করেন। সেনাবাহিনীর পত্রিকার প্রতিবেদক হিসেবে তিনি যুদ্ধক্ষেত্রে তিন বছর অতিবাহিত করেন। দ্বিতীয় বিশ্বযুদ্ধে রাশিয়ার সবচেয়ে গুরুত্বপূর্ণ যেসব যুদ্ধক্ষেত্র - মস্কো, স্টালিনগ্রাদ, কুর্স্ক (Kursk) ও বার্লিন - প্রতিটি তিনি স্বচক্ষে প্রত্যক্ষ করেন। পূর্ব ইউরোপে নাত্‌সি হত্যাযজ্ঞের (Holocaust) প্রথম স্বাক্ষী ও লিপিকারদের মধ্যেও তিনি অন্যতম। মাইদানেক ও ট্রেব্লিংকা ক্যাম্পের উপর প্রথম প্রতিবেদনগুলো লিখেন। এ সময়ে তার লেখনী তাকে ব্যাপক খ্যাতি এনে দেয়।
কিন্তু যুদ্ধের পর রুশ সরকারের ইহুদি-বিরোধী কার্যকলাপে তার মোহ ভেঙ্গে যায়। গ্রস্‌ম্যান সোভিয়েত ব্যবস্থার উপর বিশ্বাস হারিয়ে ফেলেন। ১৯৫৯ সালে তার মহাগ্রন্থ "জীবন ও নিয়তি" যখন লেখা শেষ করেন, সোভিয়েত সরকার সেটির প্রকাশনা নিষিদ্ধ করে দেয়। সোভিয়েত আমলা মিখাইল সুস্‌লভ তাকে জানান যে তার উপন্যাস আগামী দুশো বছরে ছাপা হবে না। ১৯৬৪ সালে মারা যাবার আগে পর্যন্ত তিনি জানতেন না বইটি আদৌ কোনদিন প্রকাশিত হবে কি না।
অবশেষে ১৯৮০ সালে সুইজারল্যান্ডে বইটি মুক্তি পায়। এবং ১৯৮৮ সালে মিখাইল গর্বাচভের শাসনামলে রাশিয়াতেও প্রকাশ পায়। উপন্যাসটি স্টালিনগ্রাদের যুদ্ধের প্রেক্ষাপটে লেখা। এই উপন্যাসে গ্রস্‌ম্যান সোভিয়েত স্বৈরাচার ও নাত্‌সি স্বৈরাচারের তুলনা করেন এবং রুশ জাতির নিপীড়নের কথা তুলে ধরেন। কোন কোন সমালোচক গ্রস্‌ম্যানের লেখাকে তল্‌স্তয়ের সাথে তুলনা করেছেন। ফ্রান্সের "ল্য মোঁদ" পত্রিকা বইটিকে 'শতাব্দীর সেরা রুশ উপন্যাস' হিসেবে আখ্যায়িত করে।
ভার্লাম শালামভ
ভার্লাম তিখোনোভিচ শালামভ () (১লা জুলাই, ১৯০৭–১৭ই জানুয়ারি, ১৯৮২) একজন বিখ্যাত রুশ লেখক, কবি ও সাংবাদিক ছিলেন। তিনি সোভিয়েত আমলে রাজনৈতিক বন্দী হিসেবে সাইবেরিয়ার কুখ্যাত গুলাগ ক্যাম্প কোলিমা-তে (Kolyma) এক যুগের অধিক সময় সশ্রম কারাদন্ড ভোগ করেন। এই অভিজ্ঞতা অবলম্বনে তিনি "কোলিমার গল্প" (Kolyma Tales) নামক একটি বই লিখেন যা গুলাগ সাহিত্যের ক্লাসিক হিসেবে স্বীকৃত।
শালামভের জন্ম রাশিয়ার ভলোগ্‌দা অঞ্চলে এক ধর্মীয় পরিবারে। ১৯২৬ সালে তিনি আইনশাস্ত্র পড়তে মস্কো সরকারী বিশ্ববিদ্যালয়ে চলে যান। স্তালিন-বিরোধী কার্যকলাপে লিপ্ত থাকার কারনে সোভিয়েত সরকার ১৯২৯ সালে তাকে তিন বছরের জন্য উরাল পর্বতমালায় কারাদণ্ড প্রদান করে। ১৯৩২ সালে তিনি মস্কোতে প্রত্যাবর্তন করে সাংবাদিকতা পেশায় যোগ দেন এবং গল্প-প্রবন্ধ লেখা শুরু করেন।
১৯৩৭ সালে স্তালিনের ভয়াল মহাশুদ্ধিকরণ (Great Purge) অভিযানের প্রারম্ভে শালামভ পুনরায় গ্রেফতার হন। এবার তাঁকে সুদূর কোলিমা-তে ৫ বছরের জন্য নির্বাসন দেয়া হয়। ১৯৪৩ সালে তাঁকে আরো ১০ বছরের সাজা দেয়া হয়। তাঁর অপরাধ ছিল তিনি ইভান বুনিন-কে একজন "মহান রুশ লেখক" হিসেবে আখ্যায়িত করেছিলেন।
বরফাচ্ছন্ন কোলিমার প্রচন্ড শৈত্যে বন্দীদের দিয়ে অমানুষিক পরিশ্রম করানো হয়। শালামভ স্বর্ণখনি ও কয়লাখনিতে কাজ করেন এবং ক্যাম্প থেকে পালিয়ে যাবারও চেষ্টা করেন। ১৯৪৬ সালে অতিশয় দুর্বল অবস্থায় চলে যাবার পর এক ডাক্তার তাকে ক্যাম্পের হাসপাতালে চাকুরি দিয়ে তাঁর জীবন রক্ষা করেন। ১৯৫১ সালে ছাড়া পেয়ে গেলেও হাসপাতালের কাজ চালিয়ে যান ১৯৫৩ সালে স্তালিনের মৃত্যু পর্যন্ত। এ সময়ে বরিস পাস্তের্নাক তাঁর লেখার প্রশংসা করেন।
১৯৫৬ সালে পুনরায় মস্কোতে ফিরে এসে সাংবাদিকতা শুরু করেন। কিন্তু এতদিনে তার স্বাস্থ্য সম্পূর্ণই ভেঙ্গে পড়াতে তিনি পেনশন লাভ করেন। অন্যান্য লেখালেখির পাশাপাশি সুদীর্ঘ ২০ বছর তিনি "কোলিমার গল্প"-র পান্ডুলিপি লিখে যান। পাস্তের্নাক ও সল্‌ঝেনিত্‌সিনের মতো লেখকদের সাথে তার পরিচয় হয়।
১৯৬৬ সাল থেকে "কোলিমার গল্প" অল্প অল্প করে পশ্চিমা বিশ্বে প্রকাশিত হতে থাকে। ১৯৭০-এর দশকে এসে অপ্রত্যাশিতভাবে তিনি গ্রন্থটিকে ত্যজ্য করে দেন। অনেকের মতে সোভিয়েত সরকারের চাপের মুখে তিনি এটি করতে বাধ্য হন। ভগ্ন স্বাস্থ্যে জীবনের শেষ কটি বছর তিনি এক প্রৌঢ়নিবাসে অতিবাহিত করেন। ১৯৮২ সালে তিনি মৃত্যুবরণ করেন।
"কোলিমার গল্প"-র সম্পূর্ণ সংস্করণ ১৯৭৮ সালে লন্ডন থেকে মুদ্রিত হয়। অবশেষে ১৯৮৭ সালে মিখাইল গর্বাচভের শাসনামলে বইটি রাশিয়াতেও প্রকাশ পায়। গ্রন্থটি স্তালিনের শাসনের নিষ্ঠুরতার একটি প্রামান্য দলিল এবং বিংশ শতকের শ্রেষ্ঠ রুশ গল্পগুচ্ছের অন্যতম।
বরিস আকুনিন
বরিস আকুনিন (জন্ম মে ২০, ১৯৫৬) সাম্প্রতিক কালের একজন নামকরা রুশ সাহিত্যিক। উনিশ শতকের রুশ সাম্রাজ্যের প্রেক্ষাপটে লেখা তার রহস্য ও ডিটেক্‌টিভ উপন্যাস সমূহ দেশে ও বিদেশে ব্যাপক পাঠক জনপ্রিয়তা লাভ করেছে। এ ছাড়াও তিনি একাধারে প্রাবন্ধিক, অনুবাদক এবং বিশিষ্ট জাপান-বিশেষজ্ঞ।
বরিস আকুনিনের আসল নাম গ্রিগরী চ্‌খারতিশ্‌ভিলি (Grigory Chkhartishvili)। তিনি ১৯৫৬ সালে জর্জিয়ার রাজধানী তিবিলিসি-তে জন্মগ্রহণ করেন। কিন্তু দু'বছর বয়সে মস্কোতে চলে আসেন এবং এখনো সেখানেই থাকেন। কাবুকি নাট্যের প্রভাবে তিনি জাপান বিষয়ে আগ্রহী হয়ে পড়েন এবং মস্কো সরকারী বিশ্ববিদ্যালয়ে জাপান-বিশারদ হন। ২০ খন্ডে রচিত এক জাপানী সাহিত্য সংকলনের প্রধান সম্পাদক হিসেবে তিনি দায়িত্ব পালন করেছেন।
তবে 'বরিস আকুনিন' ছদ্মনামেই তার বেশি সুখ্যাতি। কারো মতে আকুনিন শব্দটি জাপানী ভাষা থেকে নেয়া। আবার কারো মতে শব্দটি বিখ্যাত নৈরাজ্যবাদী মিখাইল বাকুনিনের নামের সাথে সম্পৃক্ত।
আকুনিনের সবচেয়ে উল্লেখযোগ্য সৃষ্টি ডিটেক্‌টিভ এরাস্ত্‌ ফান্দোরিন (Erast Fandorin)। ২০০৬ সাল পর্যন্ত তিনি ফান্দোরিনকে নিয়ে ১১টি রহস্য উপন্যাস লিখেছেন। উপন্যাসগুলো রাশিয়াতে বিপুল জনপ্রিয়তা পেয়েছে। আকুনিন নিজদেশে বেশ কয়েকটি সাহিত্য পুরস্কার জিতেছেন।
তদুপরি ফান্দোরিন উপন্যাসগুলো ইংরেজি, ফরাসী, জাপানী, জার্মান ও ইতালীয় সহ নানান ভাষায় অনুদিত হয়েছে। যুক্তরাজ্যের রহস্য-সাহিত্যিক সমিতিও আকুনিনের লেখাকে স্বীকৃতি দিয়েছে।
কয়েকটি ফান্দোরিন উপন্যাস চলচ্চিত্রে রূপায়ন পেয়েছে। এর মধ্যে ২০০৫ সালে নির্মিত দুটি চলচ্চিত্র - "টার্কিশ গ্যাম্বিট্‌" ও "দ্য কাউন্সিল অফ স্টেট্‌" - বক্স-অফিস রেকর্ড ভঙ্গ করে।
পেলাগিয়া নামক এক সন্ন্যাসিনী ডিটেক্‌টিভকে নিয়েও আকুনিন তিনটি বই লিখেছেন।